title: Trivia Crack

text: Trivia Crackin tarkoituksena on saada mahdollisimman nopeasti kuusi hahmoa eri kategorioista, jotka ovat Urheilu, Historia, Taide, Viihde, Maantiede ja Tiede. Hahmoja on mahdollista saada kahdella eri tavalla; vastaamalla oikein kolmeen perättäiseen kysymykseen, jolloin on mahdollista päästä niin sanottuun kruunukysymykseen, jonka aihealueen voi valita jäljellä olevista alueista. Tähän kruunukysymykseen on mahdollista päästä myös suoraan pyöräytyslaudasta, joka sisältää kruunukysymyksen lisäksi myös jokaisen kategorian. Kruunukysymyksen sijaan pelaaja voi valita haasteen, jossa hän yrittää varastaa vastapelaajan hahmon vastaamalla oikein kuuteen satunnaiseen kysymykseen.


title: Trivia Crack

text: Jokainen peli kestää maksimissaan 25 vuoroa, mutta ensimmäisellä vuorolla ei ole mahdollista saada enempää kuin kolme hahmoa. Pelissä on myös keskustelumahdollisuus muiden pelaajien kanssa.


title: Trivia Crack

text: Trivia Crackissa on mahdollista myös kirjoittaa, kääntää ja arvostella kysymyksiä itse pelin kysymystehtaassa.


title: Trivia Crack

text: Suluissa hahmon nimi.Pelin logossa näkyvän ja pyöräytyslaudan pyörittäjänä toimivan hahmon nimi on Willy.


title: Pakohuonepeli

text: Pakohuonepeli (myös huonepakopeli, pakopeli tai tosielämän pakopeli) on fyysinen seikkailupeli, jossa huoneeseen suljettujen ihmisten pitää päättelykyvyn ja yhteistyön avulla päästä määräajassa ulos huoneesta.


title: Pakohuonepeli

text: Pakohuonepelien historialliset juuret ovat 1980-luvun lopun tekstiseikkailupeleissä, joissa pelaajan piti usein paeta lukituista huoneista, sekä 1990-luvulta alkaen lähetetyissä kisailu-televisiosarjoissa kuten "Fort Boyard" ja "Crystal Maze".


title: Pakohuonepeli

text: Tiettävästi ensimmäinen pakohuonepeli luotiin vuonna 2007 Japanissa, josta se levisi muihin Aasian maihin. Vuonna 2012 peli tuotiin Yhdysvaltoihin. Suomessa ensimmäiset pakohuonepelit perustettiin vuonna 2014 Helsinkiin, Turkuun ja Tampereelle. Helmikuussa 2018 Suomessa oli ainakin 68 pakohuoneyritystä.


title: Pakohuonepeli

text: 2010-luvun loppupuolella on tehty useita pakohuoneaiheisia lautapelejä.


title: Pakohuonepeli

text: Pakopelissä on aina jokin miljöö, kuten hylätty mielisairaala, maahan syöksyvä lentokone tai keskiaikainen luostari. Jos peli tapahtuu yhdessä pakohuoneessa, siinä voi olla useita osastoja, joihin pääsee esimerkiksi salaoven kautta. Peli voi tapahtua suljetun huoneen sijaan myös esimerkiksi autossa tai ulkoilmassa, jolloin pelin nimessä ei tarvitse käyttää sanaa 'huone'.


title: Pakohuonepeli

text: Pakohuoneessa voi olla teknisiä laitteita, jotka on laadittu nimenomaan kyseistä pakohuonetta varten. Jotkin sisustuksen tavarat voivat toimia työkaluna tai vihjeenä eteenpäin pääsylle. Jotkin houkuttelevat tavarat voivat olla pelkkää hämäystä.


title: Pakohuonepeli

text: Pakohuoneita voi luokitella monella tavalla, kuten tarkoituksen mukaan, kilpailullisuuden mukaan tai tilojen mukaan. Eri tarkoituksen mukaan suunniteltuja pakohuoneita ovat esimerkiksi kauhuhuoneet, koulutushuoneet ja klassiset älypelit. Jotkin pakohuoneet on tarkoitettu kilpailuhenkisille ihmisille ja toiset elämyksiä hakeville ihmisille. Joihinkin pakohuonepeleihin voi sisältyä esimerkiksi teatteria.


title: Pakohuonepeli

text: Pakohuoneet luokitellaan usein vaikeustason mukaan asteikolla 1–5, jossa 5 on kaikkein vaikein taso ja tarkoitettu kokeneille pelaajille. Huoneen suunnittelija voi säätää huoneen vaikeustasoa esimerkiksi tehtävien määrällä, pulmien vaikeustasolla tai hämäysten määrällä. Asiantuntijat eivät yleensä suosittele hämäysten käyttöä, sillä sellaiset voivat turhauttaa pelaajia.


title: Pakohuonepeli

text: Pakohuonepeliä pelaa tyypillisesti joukkue, jossa on kahdesta kuuteen jäsentä. Joukkue yrittää paeta lukitusta huoneesta ratkomalla pulmia, etsimällä avaimia ja päättelemällä oikeita ratkaisuja. Joukkueen pitää selvitä ulos määräajassa, joka on yleensä 60 minuuttia. Pelaajien pitää käyttää loogista päättelyä, luovuutta ja tiimityöskentelyä pulmien ratkomisessa.


title: Pakohuonepeli

text: Pakopelissä voi olla juoni, joka voi pysyä samana koko pelin ajan tai edetä jokaisen pulman myötä. Joissain peleissä ei ole lainkaan juonta. Pelin teemana saattaa olla esimerkiksi murhaajan paljastaminen, aarteen löytäminen tai uhkaavaa onnettomuutta pakeneminen.


title: Pakohuonepeli

text: Pelissä on ulkopuolinen ohjaaja, joka seuraa kameroiden avulla joukkueen etenemistä. Ohjaaja voi pyydettäessä antaa joukkueelle vinkkejä esimerkiksi kaiuttimien, näyttöruutujen tai paperilappujen avulla.


title: Pakohuonepeli

text: "Vihje" on huoneessa valmiiksi oleva etenemiskeino, kuten seinälle maalattu koodi tai kasetilta soitettu äänivihje. "Vinkki" on lisäapu, jonka pelinohjaaja antaa joukkueelle sen sitä pyytäessä. Jotkut kokeneet pelaajat kertovat toisilleen "niksejä", joita tietyissä huonetyypeissä voi usein käyttää.


title: Pakohuonepeli

text: Useimmat pakohuoneet pelataan läpi vain yhden kerran, sillä pelaaja oppii niiden ratkaisut pelin aikana.


title: Pakohuonepeli

text: Pelaajille kerrotaan pelin säännöt ennen peliä. Pakopeleissä on joitain kaikille yhteisiä perussääntöjä. Vihjeitä ei ole sijoitettu katonrajaan, josta niitä pitäisi hakea kiipeämällä. Voimaa ei tarvitse käyttää mihinkään, kuten tavaroiden irrottamiseen. Ne asiat, joihin ei kuulu koskea, on yleensä merkitty punaisin teipein tai varoitustekstein. Mahdollisiin näyttelijöihin ei saa koskea. Juopuneena ei pakohuoneeseen pääse, eikä huoneissa saa kuvata. Useimmat tavarat kuten kännykät täytyy jättää pakohuoneen ulkopuolelle. Joissain pakohuoneissa on ikäraja.


title: B28

text: B28 (alkujaan Mark 28 -ydinpommi) oli Yhdysvaltojen asevoimien vetypommi, joka voitiin pudottaa taktisista hävittäjä-pommittajista, rynnäkköhävittäjistä ja pommikoneista.


title: B28

text: Se oli myös käytössä muilla NATO-mailla, kuten Kanadan Euroopassa olevissa tukikohdissa ja Ison-Britannian Vickers Valiant ja English Electric Canberra lentokoneita käyttävillä laivueilla.


title: B28

text: Yhdysvaltain laivasto käytti asetta lentotukialuksilta nousemaan kykenevissä Douglas A-3 Skywarrior, Douglas A-4 Skyhawk ja A-5 Vigilante lentokoneissa.


title: B28

text: Aseen pituus oli 2,44–4,32 metriä, mallista riippuen. Sen suurin halkaisija oli 58 cm ja paino vaihteli eri malleilla 771 kg:stä 1 053 kg:aan.


title: B28

text: B28-pommeja valmistettiin vuodesta 1958 vuoteen 1966 saakka. Se oli käytössä aina vuoteen 1991 saakka, tehden aseesta pitkäikäisimmän Yhdysvaltain ydinaseen. Kaikkiaan 4 000 kappaletta tuotettiin. Aseesta oli peräti 20 erilaista muunnosta.


title: B43

text: B43 (alkujaan Mark 43 -ydinpommi) oli Yhdysvaltojen asevoimien vetypommi, joka voitiin pudottaa taktisista hävittäjä-pommittajista, rynnäkköhävittäjistä ja pommikoneista. Siinä oli säädettävä räjäytysteho (engl. "variable yield").


title: B43

text: Yhdysvaltain laivasto käytti asetta lentotukialuksilta nousemaan kykenevissä Douglas A-3 Skywarrior, Douglas A-4 Skyhawk ja A-5 Vigilante lentokoneissa. Ilmavoimat käyttivät sitä strategisissa pommikoneissa kuten Boeing B-47 Stratojet ja Boeing B-52 Stratofortress, sekä useimmissa muissa ydinaseita kuljettamaan pystyvissä sotilaslentokoneissa. Tämän tyypin ohjusaseita annettiin käyttöön myös NATO-liittolaisille, esim. Iso-Britannian Vickers Valiant ja Canberra lentokoneita käyttävillä laivueilla oli B43-ydinpommeja. Myös hävittäjät kuten F-16 ja F/A-18 Hornet pystyttiin aseistamaan tällä pommilla.


title: B43

text: Aseesta oli kaksi varianttia, Mod 1 ja Mod 2; niissä kummassakin oli viisi mahdollista asetettavaa räjähdystehoa. Mallista riippuen B43:n pituus oli 3,81–4,15 metriä. Sen suurin halkaisija oli 45 cm ja paino vaihteli eri malleilla 935 kg:stä 960 kg:aan. Säädettävä räjäytysteho vaihteli 70 kilotonnista TNT:tä yhteen megatonniin.


title: B43

text: B43 kehitettiin 1956 Los Alamos National Laboratoryssa, ja tuotanto aloitettiin 1959. Se tuli asevoimien käyttöön huhtikuussa 1961. Kaikkiaan asetta tuotettiin 2 000 kappaletta, aina vuoteen 1965 asti. Osassa malleissa oli hidastuslaskuvarjo ohjaamassa pommin putoamista.


title: B43

text: Yksi B43-ydinpommi oli osallisena ydinaseonnettomuudessa 1965, kun Douglas A-4 Skyhawk lentokone putosi mereen USS Ticonderoga (CV-14) lentotukialuksen kannelta lähellä Japanin rannikkoa. Konetta, sen pilottia, eikä mukana ollutta ydinasetta koskaan löydetty. Tipahtamispaikalla meren syvyys oli noin 4 500 metriä. Onnettomuus salattiin, ja siitä saatiin julkista tietoa vasta 1981.


title: Veli Arrela

text: Veli Uula Arrela (vuoteen 1935 Grönlund, s. 4. elokuuta 1915 Kemijärvi – 10. syyskuuta 2000 Tornio) oli Tornionjokilaaksossa ja Lapissa tunnettu kotiseututyön toimija ja kunnallispoliitikko, arvoltaan kanslianeuvos ja ammatiltaan pankinjohtaja.


title: Veli Arrela

text: Arrela kävi keskikoulun ja sen jälkeen valmistui vuonna 1934 merkonomiksi. Pohjois-Suomessa Lapin Rajassa 1934-1935 suoritetun asevelvollisuuden jälkeen hän toimi PYP:n Petsamon konttorin prokuristina vuosina 1936–1945 ja edelleen Pellon konttorin johtajana 1945–1959. Sen jälkeen hän on toimi aina eläkkeelle siirtymiseensä asti Tornion konttorin johtajana vuosina 1960–????. Arrela toimi Pellon kunnanvaltuustossa kokoomuksen ryhmän edustajana 1957–1959 ja Tornioon siirryttyään Tornion kaupunginvaltuustossa 1965–1972. Tornion valtuustoajanjaksoon ajottui Tornion alueen kuntaliitos Tornion, Alatornion ja Karungin kesken vuodesta 1972 alkaen, ja Arrela toimi jäsenenä yhdistymistä käsittelevässä neuvottelukunnassa 1970-luvun alussa.,


title: Veli Arrela

text: Arrela osallistui kolmeen sotaan eli Talvisotaan, Jatkosotaan ja Lapin sotaan. Talvisodassa hän palveli Sallassa ErP 26:ssa lähettiupseerina., Jatkosodassa hän palveli peräpohjalaisten JR33:ssa lähettiupseerina ja komppanianpäällikkönä Sallan ja myöhemmin Maaselän alueella Sallan taisteluissa hänen yksikkönsä taisteli yhdessä saksalaisten kanssa suuntana Kantalahti. Lapin sodassa Arrela toimi JR33:n lähettiupseerina., Kotiuttamisvaiheessa hän oli viimeinen yksikön sotilas ja kotiutti itsensä 19.11.1944. Sotilasarvoltaan Arrela oli reservin kapteeni. Sodan ajan ansioistaan hänelle myönnettiin Vapaudenristin 3 ja 4-luokka. Jatkosodan aikana saksalaiset myönsivät Arrelalle Rautaristin 2. luokan kunniamerkin.,


title: Veli Arrela

text: Veli Arrela oli tunnettu pankinjohtaja- ja kunnallispoliittisen uransa lisäksi kotiseututyöstä. Hän kuului Tornionlaakson kuntain toimikuntaan, ja oli yhdessä rehtori Yrjö Alamäen kanssa kahden vuosikymmenen ajan vuosina 1962–1981 Tornionlaakson vuosikirjan päätoimittajana. Vuosina 1969–1972 hän oli Lapin maakuntaliiton jäsen, ja tänä aikana hän osallistui useaan Lapin maakuntaliiton toimittamien sodan jälkeistä jälleenrakennusta käsittelevien teosten toimittamiseen. Arrela oli keskeisesti vaikuttamassa vuonna 1971 Torniossa paljastetun Maupertuisin astemittausmuistomerkin aikaansaamisessa. Hän oli itse paljastamassa patsasta. Tunnustuksena tästä kotiseututyöstä hänelle ja Yrjö Alamäelle myönnettiin vuonna 1979 Tornion kaupungin kulttuuripalkinto. Vuonna 1987–1988 Veli Arrela sai Oulun Historiaseura ry:n myöntämän Olaus Magnus -palkinnon.


title: Garret Ross

text: Garret Ross (s. 26. toukokuuta 1992 Dearborn Heights, Michigan, Yhdysvallat) on yhdysvaltalainen jääkiekkoilija, joka edustaa Chicago Blackhawksin organisaatiota. Blackhawks varasi hänet viidennellä kierroksella .


title: Garret Ross

text: Cedar Rapids RoughRiders varasi Rossin toisella kierroksella 17. pelaajana vuoden 2009 USHL:n varaustilaisuudessa. Hän kuitenkin siirtyi OHL:ään Saginaw Spiritin joukkueeseen. Ensimmäisellä kaudellaan hän pelasi 43 ottelua, joissa teki seitsemän maalia ja 11 tehopistettä. Hän pelasi myös kuusi pudotuspeliottelua ilman pisteitä. Kaudella 2010–2011 pisteitä syntyi 15. Seuraavalla kaudella Ross pelasi 60 ottelua, joissa teki 25 maalia ja 54 tehopistettä. 12 pudotuspeliottelussa hän teki kymmenen tehopistettä. Viimeisellä kaudellaan Spiritin riveissä 2012–2013 Ross oli joukkueensa toiseksi paras pistemies Eric Locken jälkeen. Lisäksi hän oli 90 pisteellään koko liigan pistepörssin seitsemännellä sijalla. Rangaistusminuutteja hänelle kertyi 114. Hän toimi viimeisen kautensa ajan varakapteenina.


title: Garret Ross

text: Chicago Blackhawks varasi Rossin viidennellä kierroksella yhteensä 139. pelaajana .


title: Garret Ross

text: Yhteensä neljän OHL:ssä pelatun kauden aikana Ross pelasi Saginaw Spiritissä 217 ottelua. Hän teki 82 maalia ja 88 syöttöpistettä eli yhteensä 170 tehopistettä. Pudotuspeleissä hänelle kertyi 421 rangaistusminuuttia. Ross pelasi myös 34 pudotuspeliottelua, joissa teki yhdeksän maalia ja kahdeksan syöttöpistettä. Hän sai tilastoihinsa 51 jäähyminuuttia. Viimeisen kautensa päätteeksi Ross valittiin OHL:n toiseen tähdistökentälliseen.


title: Garret Ross

text: OHL-kauden päätyttyä Ross teki huhtikuussa kolmivuotisen tulokassopimuksen Chicago Blackhawksin kanssa. Hän siirtyi sopimuksen tehtyään loppukaudeksi Blackhawksin AHL-farmiseura Rockford IceHogsiin, jossa ehti pelata vain kaksi ottelua. Ross pelasi ensimmäisen kokonaisen ammattilaiskautensa 2013–2014, jolloin pelasi IceHogsin paidassa 74 ottelua tehden 15 maalia ja yhteensä 34 pistettä.


title: Garret Ross

text: Kaudella 2014–2015 Ross oli joukkueensa sisäisen pistepörssin sekä maalipörssin toisella sijalla tehtyään 21 maalia ja 43 tehopistettä 69 pelaamassaan ottelussa. Lisäksi rangaistusminuutteja kertyi 100. Ross pelasi myös kahdeksan pudotuspeliottelua. Niissä hän teki kaksi maalia ja yhden syöttöpisteen.


title: Garret Ross

text: Kauden 2015–2016 Ross aloitti kahden edelliskauden tavoin AHL:n puolella.


title: Garret Ross

text: Maaliskuussa 2016 Rossia syytettiin seksuaalisen materiaalin luvatta jakamisesta, kun hän lähetti syytteen nostaneelle pornografisen videon toisesta, hänen joukkuetoverinsa tapailemasta, naisesta. IceHogs hyllytti Rossin tapauksen tapauksen tultua julki. Ross kuitenkin vapautettiin syytteistä videon jakamisen tapahduttua Michiganin osavaltiossa, jossa se on sallittua toisin kuin Illinoisissa. Blackhawks antoi Rossille jälleen peliluvan syytteiden kumouduttua.


title: Säyhtee

text: Säyhtee on kylä joka sijaitsee Iitin länsiosissa Kymeenlaakson maakunnassa. Säyhteellä toimi alun perin kauppa ja kioski, mutta nykyisin lähimmät kaupat löytyvät Lahden Nastolan puolelta. Säyhteellä on kolme järveä: Kotojärvi, Selkojärvi ja Arrajärvi.


title: Harolan muinaisjäännösalue

text: Harolan muinaisjäännösalue on Eurassa Kauttualla Pyhäjärven rannan lähellä sijaitseva yli 50 hehtaaria laaja alue, josta on löytynyt toistaiseksi yli 700 kiviröykkiötä. Niistä on tutkittu vain 19 ja niiden löytöjen perusteella kalmisto voidaan ajoittaa rautakaudelle. Alueen nimi juontaa Harolan torpasta, joka sijaitsee kalmistoalueen keskellä.


title: Harolan muinaisjäännösalue

text: Vuonna 1909 teki Alfred Hackman tarkastusmatkan Harolan torpan lähistölle, missä Euran kirkkoherra K.V. Wuorinen oli ilmoittanut olevan hautaröykkiöitä. Hackman löysi Harolan haassa vähintään 40 matalaa, maansekaista ja pyöreää tai nelikulmaista kiviröykkiötä. Hän löysi Harolan torpan läheltä 58 metriä pitkän ja 1,5–2,8 metriä leveän kivilatomuksen. Puoli kilometriä etelään sijaitsi pieni noin kymmenen röykkiön ryhmä. Kolmas ja neljäs ryhmä löytyivät edellisestä noin 300 metriä lounaaseen ja itään.


title: Harolan muinaisjäännösalue

text: Vuonna 1955 kartoitti Torsten Edgren alueen luoteisosaa. Hänen listallensa kertyi 191 kohdetta. Hän huomasi myös kolme kuppikiveä. Nykyään näitä kiviä pidetään mahdollisesti luonnon muovaamina eikä niissä ole siksi ihmisen kovertamia kuppeja. Aarne Kopisto tutki heinäkuussa 1958 Ahlströmin tehtaiden kustannuksella neljää röykkiötä ja otti niistä talteen palanutta luuta ja keramiikan kappaleita. Edgren tutki seuraavana vuonna samalla määrärahalla muita röykkiöitä ja suoritti tutkimukset 13 röykkiössä. Vuonna 1959 Anna-Liisa Hirviluoto kävi inventoimassa alueen ja tutki samalla pari hajonnutta röykkiötä. Kun Satakunnan metsälautakunta perusti rinteeseen siemenviljelmäalueen, kulotettiin sen alta maata. Carl Meinander kävi vuonna 1962 kulotuksen jälkeen kartoittamassa tämän alueen ja löysi 81 kohdetta lisää.


title: Harolan muinaisjäännösalue

text: Vuosina 1988–1990 suoritettiin Päivi Kankkusen johdolla alueella perusteellinen ja laaja kartoitus. Sen tuloksena etsittiin, mitattiin ja piirrettiin raivaamalla paljastetut röykkiöt kartalle. Röykkiöiden kokonaismääräksi tuli nyt 690 ja ne sijaitsivat 50 hehtaarin suuruisella alueella. Harolan lehtojen elvyttämiseksi ja muinaisjäännösalueen avaamiseksi laadittiin Evon metsäopistolla hoitosuunnitelma, jota on toimeenpantu vuosien ajan muun muassa Leena Koiviston valvonnassa. Vuonna 2013 suoritettiin Euran keskustan osayleiskaava-alueen arkeologinen inventointi, jossa käytiin myös tutkimassa Harolaa. Raportissa todettiin kohteita olevan nyt 725, joista 35 röykkiötä oli löydetty Kolakoskenlahden pohjoispuolelta ja ne olivat ennestään tuntemattomia.


title: Harolan muinaisjäännösalue

text: Alue voidaan nykyään rajata karttanimillä ilmaistuna Pyhäjärven pohjoisosan länsiranta, Harolanlahti (15 röykkiötä), Kolakoskenlahti sekä viereisen mäen itärinne (pääosa röykkiöistä). Samantapaisia röykkiöitä on löydetty myös Vohloistenpellon päästä (70 röykkiötä).


title: Harolan muinaisjäännösalue

text: Kopisto tutki neljä röykkiötä vuonna 1958. Ensimmäinen oli pyöreä ja halkaisijaltaan 8 metriä ja 1,3 metriä korkea. Röykkiön keskellä oli kuoppa, mutta se oli löydötön. Maapohjassa oli nokimaata. Toinen röykkiö (Edgrenin numero 38) oli halkaisijaltaan 5 metriä ja 60 senttimetriä korkea. Se oli aloitettu ja reunustettu suurilla kivillä ja jotka oli täytetty pienillä kivillä. Muita rakenteita ei löytynyt, mutta kasasta löytyi polttamatonta luuta. Kolmas röykkiö (Edgrenin numero 62) oli löydötön. Kivet oli aseteltu siististi ja säännöllisesti halkaisijaltaan 4 metriseen ja korkeudeltaan 0,50 metriseen kasaan. Viimeinen röykkiö (Edgrenin nro 37) oli pieni, läpimitaltaan 4 metriä ja korkeudeltaan 1,2 metriä. Siinä silmäkivi, jonka luoteispuolelle oli ladottu muut kivet säännöllisen kivikehän sisälle. Tässä röykkiössä oli koristelemattoman keramiikan sirpaleita.


title: Harolan muinaisjäännösalue

text: Edgren mainitsee raporttinsa alussa kaivaneensa 13 röykkiötä, jotka oli merkitty hänen luetteloonsa (Edgrenin) numeroilla 34, 35, 36, 60, 66, 82, 93, 105, 143, 147, 150, 151 ja 174. Kuudessa röykkiöissä oli löydettäessä nokimaata tai puuhiiltä. Kuudessa röykkiössä löytyi puolestaan rautakuonaa, seitsemästä löytyi keramiikankappaleita, kolmesta yhdet kuutiokivet ja kolmesta luunpalasia. Vain kolme röykkiöistä olivat täysin löydöttömiä.


title: Harolan muinaisjäännösalue

text: Röykkiöt olivat yleensä muodoltaan pyöreitä tai soikeita. Röykkiön numero 82 pohja oli ladottu isommista kivistä suorakaiteen muotoiseksi ja sen sisäalue oli täytetty pienillä kivillä. Röykkiön 93 päälle oli sen rakentamisen jälkeen kaadettu melkoisesti rautakuonaa. Yhdessätoista röykkiöissä oli silmäkiveksi tulkittava rakenne, mikä on tyypillistä tietyissä rautakauden haudoissa. Röykkiöstä 150 näkyy, kuinka silmäkivi toimi aloituskohtana. Silmäkiven ympärillä oli paljon rautakuonaa, jonkin verran keramiikan palasia ja luunpalasia löytyi silmäkiven altakin. Kivet ladottiin lopuksi haluttuun muotoon. Röykkiössä 174, jonka mitat olivat 8,1×2,9 metriä, oli tehty silmäkiven ympärille pääasiassa pään kokoisista kivistä. Kivien lomassa ja alla oli suuria rautakuonakappaleita, joista osa oli pään kokoisia. Kivien joukossa ja niiden alta löytyi yli 1000 keramiikan sirpaletta. Myös röykkiössä 143 löytyi satoja saviastian kappaleita. Röykkiön länsipäässä oli kivien joukossa myös maata. Kasan länsipäähän oli jätetty kuutiokivi.


title: Harolan muinaisjäännösalue

text: Edgren kartoitti alueen, joka käsitti torpasta itään, kaakkoon ja etelään olevan alueen. Suurin osa kohteista muistuttaa hautarauniota, mutta kolme rakennetta tunnetaan nimellä kivilatomus ja ovat luettelossa Edgrenin numeroinnlla röykkiöt 43, 110 ja 121. Nämän on rakennettu täysin pohjois-eteläsuuntaisina ja ne ovat melko suoria. Pisimmän latomuksen numero 43 mitat olivat 64×7 metriä, ja tätä latomusta Edgren kuvitteli tieksi. Latomus numero 110 on kooltaan 25,6×2,7 metriä ja latomus 121 on kooltaan 23,5×3,0 metriä.


title: Harolan muinaisjäännösalue

text: Keramiikkaa on löydetty myös röykkiöalueen pohjoispuolella olevista tietyön hajottamista röykkiöistä. Keramiikka on siellä koristeltu vaakasuoriin riveihin painettujen pitkien kuopanteiden avulla ja astian pinta oli naarmutettu karheaksi pystysuorilla vedoilla. Osa löydetyistä astianpalasista muistuttavat Luistarin asuinpaikalta tavattua keramiikkaa, joka on ajoitettu väljästi pronssikauden loppuun tai rautakauden alkuun.


title: Harolan muinaisjäännösalue

text: Päivi Kankkunen on koonnut raporttiinsa myös maininnat aiemmista löydöistä. Niiden joukossa olivat kivikirves, tasataltta, iskoksia ja keramiikkaa. Alueen opastaulun mukaan osa keramiikasta ajoitetaan tyylinsä perusteella 200–575 jaa.


title: Martti Sirola

text: Martti Sirola (s. 26. maaliskuuta 1947 Savonlinna) on suomalainen Vihdissä asuva kuvittaja, sarjakuvapiirtäjä ja kirjailija.


title: Martti Sirola

text: Sirola sai vuonna 2018 Puupäähattu-palkinnon.


title: Martti Sirola

text: Sirola syntyi Savonlinnassa, mutta asui ja kävi koulunsa Jyväskylässä. Hän valmistui Taideteollisesta korkeakoulusta kuvaamataidon opettajaksi 1972. Valmistuttuaan hän toimi taideterapeuttina Hesperian sairaalassa ja opetti taideterapiaa Helsingin sairaanhoito-oppilaitoksessa. Vihtiin hän muutti perheineen 1980.


title: Martti Sirola

text: Sirola on sarjakuvapiirtäjä, kuvittaja ja kirjailija. Ensimmäisen sarjakuva-albuminsa "Apassit" hän julkaisi 1974. Hölmölästä Sirola on julkaissut useita sarjakuva-albumeja. Hän on kuvittanut muun muassa Kari Vaijärven "Jukka Vihi" -teoksia, mutta myös esimerkiksi Ulla-Maija Aaltosen, Kaija Määtän, Satu Reinikaisen ja Raija Orasen kirjoja.


title: B57

text: B57 (alkujaan Mark 57 -ydinpommi tai Mk-57) oli Yhdysvaltojen asevoimien kylmän sodan aikainen taktinen ydinase. Sitä voitiin käyttää myös syvyyspommina sukellusveneiden torjunnassa.


title: B57

text: Aseen pituus oli kolme metriä. Sen suurin halkaisija oli 37,5 cm ja paino noin 227 kg.


title: B57

text: B57-ydinpommeja valmistettiin vuodesta 1963 vuoteen 1967 saakka. Se oli käytössä aina vuoteen 1993 saakka. Vielä vuonna 1992 USA:n asevoimilla ja NATO:lla oli 750 tavallista B57-pommia ja 800 sen syvyyspommina käytettävää varianttia. Sen korvasi B61-pommi. Kaikkiaan 3 100 kappaletta tuotettiin. Aseesta oli kuusi erilaista muunnosta (syvyyspommiversion lisäksi).


title: B57

text: B57 voitiin pudottaa suurimmasta osasta asevoimien ydinpommien pudottamiseen soveltuvista lentokoneista. Myös joitain helikoptereita kuten laivaston Sikorsky SH-3 Sea King voitiin käyttää.


title: Werner Starck

text: Werner Johannes Starck (10. heinäkuuta 1856 Antrea – 4. huhtikuuta 1921 Sortavala) oli suomalainen piirilääkäri ja yksi Duodecim-seuran 12 perustajajäsenestä.


title: Werner Starck

text: Starckin vanhemmat olivat lääketieteen tohtori, tilanomistaja, kollegiasessori Johan Wilhelm Starck (1797–1867) ja Matilda Augusta Lovisa Metén. Hän pääsi ylioppilaaksi 1874 Viipurin alkeisoppilaitoksesta ja opiskeli Helsingin yliopistossa valmistuen filosofian kandidaatiksi 1877, filosofian maisteriksi 1878, lääketieteen kandidaatiksi 1880 ja lääketieteen lisensiaatiksi 1886. Starck oli Juvan kunnanlääkärinä 1884–1887 ja oli silloin Suomen järjestyksessä toinen kunnanlääkäri. Myöhemmin hän toimi Mäntyharjun kunnanlääkärinä 1887–1889, Kankaan paperitehtaan tehtaanlääkärinä 1889-1891 ja Viipurin lääninsairaalan alilääkärinä 1891–1897. Viimeksi hän oli piirilääkärinä Sortavalassa vuodesta 1897 alkaen. Starck oli perustamassa vuonna 1881 Duodecim-seuraa. Hän oli Sortavalan kaupunginvaltuuston jäsenenä vuodesta 1903 alkaen.


title: Werner Starck

text: Starck oli naimisissa vuodesta 1883 oopperalaulajatar ja laulunopettaja Naëmi Ingmanin (1855–1932) kanssa.


title: B53

text: B53 (myös Mk-53) oli Yhdysvaltojen asevoimien kylmän sodan aikainen bunkkerintuhoajaksi tarkoitettu vetypommi.


title: B53

text: Aseen pituus oli 3,76 metriä. Sen suurin halkaisija oli 127 cm. Ase painoi noin 4010 kg ja sen räjähdysteho oli yhdeksän megatonnia. Siitä oli kaksi eri versiota: "likainen" B53-Y1, jossa ydinräjähde oli koteloitu U-kuoren sisään, ja "puhdas" B53-Y2, jossa kotelo ei ollut fissiiliä ainetta vaan lyijyä tai volframia.


title: B53

text: B53-ydinpommeja valmistettiin vuodesta 1962 vuoteen 1965 saakka. Se oli käytössä aina vuoteen 1997 saakka, tosin viimeiset vuodet pelkästään varastoituna. Vuonna 1992 USA:n asevoimilla oli 50 B53-pommia varastossa. Viimeinen näistä Kuuban kriisin aikana tehdyistä aseista purettiin vasta vuonna 2011. Sen korvasi B61-pommi. Kaikkiaan 340 kappaletta tuotettiin.


title: B53

text: Aseesta oli myös suunniteltu taistelukärki, W53-ydinkärki.


title: Albert Pfaler

text: Albert Ferdinand Pfaler (27. marraskuuta 1857 Muonio – 15. helmikuuta 1885 Tornio) oli suomalainen piirilääkäri ja yksi Duodecim-seuran 12 perustajajäsenestä.


title: Albert Pfaler

text: Pfalerin vanhemmat olivat kirkkoherra, lääninrovasti Karl Ferdinand Pfaler ja Ebba Adolfina Holmström. Hän pääsi ylioppilaaksi 1876 Kuopion lyseosta, opiskeli Helsingin yliopistossa ja valmistui filosofian kandidaatiksi 1879, filosofian maisteriksi 1882, lääketieteen kandidaatiksi 1880 ja lääketieteen lisensiaatiksi 1884. Pfaler toimi vt. piirilääkärinä Torniossa. Hän oli perustamassa vuonna 1881 Duodecim-seuraa.


title: Sampo (ohjelmointikieli)

text:
Sampo on vuonna 1983 kehitetty, suomen kieleen perustuva opetuskieleksi tarkoitettu ohjelmointikieli. Sen avainsanastoon kuuluu esimerkiksi sijapäätteitä.
Kielen kehitti Syslab Ay yhdessä Oulun yliopiston kanssa ja sitä on käytetty opetuksessa Oulussa Karjasillan lukiossa.


title: Sampo (ohjelmointikieli)

text: Alla oleva esimerkki on otettu Mikro-lehdestä.


title: Sampo (ohjelmointikieli)

text:
Ohjelma asettaa ensin codice_1-taulukkoon sekä codice_2 ja codice_3 -muuttujiin merkkijonoja ja määrittelee sen jälkeen codice_4-aliohjelman, jolla on codice_5-parametri.
Aliohjelma tulostaa aloituksen, argumenttina annetun määrän satunnaisia merkkijonoja taulukosta sekä lopetuksen.


title: Thomas Marshburn

text: Thomas Henry Marshburn (s. 29. elokuuta 1960 Statesville, Pohjois-Carolina, Yhdysvallat) on yhdysvaltalainen astronautti. Marshburn valittiin astronauttikoulutukseen vuonna 2004 ja on osallistunut NASA:n avaruussukkulalennolle STS-127 sekä vuonna 2012 Sojuz TMA-07M -lennolle Retkikunnan 34 jäsenenä.


title: Kaarlo Nohrström

text: Kaarlo (Karl) Bertel Nohrström (3. maaliskuuta 1855 Savonlinna – 3. maaliskuuta 1903 Joensuu) oli suomalainen piirilääkäri ja yksi Duodecim-seuran 12 perustajajäsenestä. Hän toimi myös sivutoimisesti hammaslääkärinä.


title: Kaarlo Nohrström

text: Nohrströmin vanhemmat olivat kollega Johan Vilhelm Nohrström ja Klara Lovisa Olsoni. Hän pääsi ylioppilaaksi 1873 Porvoon alkeisoppilaitoksesta, opiskeli Helsingin yliopistossa ja valmistui filosofian kandidaatiksi ja filosofian maisteriksi 1877, lääketieteen kandidaatiksi 1879 ja lääketieteen lisensiaatiksi 1883. Nohrström oli Sortavalassa kaupunginlääkärinä ja yleisen sairaalan lääkärinä 1885–1893, ja hän toimi sen jälkeen piirilääkärinä Joensuussa vuodesta 1893 alkaen. Hän oli perustamassa vuonna 1881 Duodecim-seuraa. Nohrström oli mukana vuonna 1899 Suurta adressia Pietariin vieneessä lähetystössä.


title: Kaarlo Nohrström

text: Nohrström oli naimisissa vuodesta 1883 Elin Hildur Karolina Domanderin kanssa. Kaarlo Nohrströmin veli oli kamarineuvos, ylijohtaja Walter Nohrström.


title: Raippo

text: Raippo (myös Etu-Simola) on kylä Lappeenrannassa. Se sijaitsee seututie 387:n eli Vaalimaantien ja Vainikkalan radan risteyksessä noin 20 kilometriä etelään kaupungin keskustasta. Raipon lähikyliin kuuluu Vaalimaantien itäpuolella oleva Simola. Yhdessä ne muodostavat Raipon–Simolan tilastoalueen, jolla oli 434 asukasta vuonna 2013.


title: Raippo

text: Vuonna 1940 avattu Raipon rautatieasema muodosti uuden risteysaseman Vainikkalan radan ja Lappeenrannan radan välille. Se toimi henkilöliikenteen käytössä vuoteen 1977 asti. Simolan asemanseudun pommitus vuonna 1944 ulottui myös Raippoon. Vuosina 1948–1956 Raipossa, radan varrella, oli rikkihappotehdas. Sittemmin samalla alueella oli 30 vuoden ajan Konelan maahantuontikeskus, jonka kautta tuotiin kaikki Suomen Lada-autot. Edelleen alueella on Lappeenranta Free Zonen vapaavarasto.


title: Raippo

text: Lappeenrannan lähiliikenteen linja-autoreitti ulottuu Raippoon, ja kylässä käy myös kirjastoauto. Raipossa on toiminut kaksi kauppaa, mutta ne lopettivat vuosituhannen vaihteessa. Lähin peruskoulu on Simolan koulu, joka perustettiin kansakouluksi 1900-luvun alussa. Lappeen maatalousoppilaitos toimi alueella 2000-vuosikymmenen loppuun, minkä jälkeen Etelä-Karjalan koulutuskuntayhtymä myi rakennukset Lappeenpuisto-kiinteistöosakeyhtiölle.


title: Raippo

text: Raipon maastossa kilpailtiin vuoden 2016 Jukolan viesti eli Lappee-Jukola, runsaiden sateiden vallitessa seudulla.


title: Gustaf Rudolf Idman

text: Gustaf Rudolf Idman (26. syyskuuta 1857 Messukylä – 26. toukokuuta 1927 Helsinki) oli suomalainen lääkintöneuvos, valtiopäivämies ja yksi Duodecim-seuran 12 perustajajäsenestä.


title: Gustaf Rudolf Idman

text: Idmanin vanhemmat olivat Hatanpään kartanon omistanut senaatin kamarikirjuri, tilanomistaja Karl Gustaf Idman (1817–1880) ja Beata Sofia Gustava Mellin. Hän pääsi ylioppilaaksi 1876 Hämeenlinnan alkeisoppilaitoksesta ja opiskeli Helsingin yliopistossa ja valmistui filosofian kandidaatiksi 1879, filosofian maisteriksi 1882, lääketieteen kandidaatiksi 1881 ja lääketieteen lisensiaatiksi 1884. Idman oli Tampereen kaupunginlääkärinä 1887–1907 ja samanaikaisesti Nokia Oy:n, Tampellan ja Finlaysonin tehtaanlääkärinä Tampereella. Hän toimi sen jälkeen lääkintöhallituksen lääkintöneuvoksena 1907–1915. Hän oli perustamassa vuonna 1881 Duodecim-seuraa. Idman oli porvarissäädyn edustajana säätyvaltiopäivillä 1894, 1897, 1900 ja 1904–1906 sekä toimi porvarissäädyn varapuhemiehenä 1904–1905.


title: Gustaf Rudolf Idman

text: Idman oli naimisissa vuodesta 1885 Olga Elisabet Gustafssonin kanssa. Heidän lapsiaan olivat suurlähettiläs, ministeri Gustaf Idman ja filosofian tohtori, pääkonsuli, suomentaja ja kirjallisuuden tutkija Niilo Idman.


title: Daniel Viksten

text: Daniel Franz Anders Viksten (s. 10. syyskuuta 1989 Mora, Ruotsi) on ruotsalainen jääkiekkoilija, joka pelaa SHL-joukkue Färjestad BK:ssa. Hän on pelipaikaltaan oikea laitahyökkääjä. Elite Prospects -sivuston Ulf Anderssonin mukaan Viksten luontaisilla hyökkäyspään vaistoilla varustettu, nopea laitahyökkääjä, jolla on erinomainen rannelaukaus. Hän ei ole kuitenkaan kovin isokokoinen pelaaja. Viksten laukoo oikealta.


title: Daniel Viksten

text: Viksten on Mora IK:n kasvatti. Hän jakoi kaudella 2007–2008 seuran J20-junioreiden sisäisen pistepörssin voiton Johan Perssonin kanssa tehoilla 14+15=29. Viksten teki samalla kaudella Morassa myös Elitserien-debyyttinsä pelaten neljä runkosarja- ja kaksi Kvalserien-ottelua ilman tehopisteitä. Joukkue kuitenkin putosi kauden päätteeksi HockeyAllsvenskaniin. Viksten pelasi kauden aikana miesten pelejä myös yhden ottelun verran lainalla Ruotsin kolmanneksi korkeimmalla sarjatasolla I-divisioonan Borlänge HF:ssä.


title: Daniel Viksten

text: Allsvenskan-kausi 2008–2009 oli Vikstenille ensimmäinen kokonainen kausi miesten sarjoissa ja hän teki 44 runkosarjaottelussa tehot 20+18=38 sekä kolmessa nousukarsintaottelussa yhden syöttöpisteen. Viksten oli runkosarjassa Moran paras maalintekijä ja toiseksi paras pistemies Teemu Elomon jälkeen. Hän voitti myös Allsvenskanin juniori-ikäisten piste- ja maalipörssin. Kaudella 2010–2011 Viksten eteni Moran kanssa Kvalserieniin, mutta joukkue jäi kuitenkin ilman sarjanousua. Kaudella 2012–2013 hän jakoi 16 osumallaan Moran sisäisen maalipörssin voiton Tobias Ericssonin kanssa. Kaudeksi 2013–2014 Viksten siirtyi jatkamaan Allsvenskan-uraansa Malmö Redhawksiin. Hän oli tehoilla 23+14=37 joukkueen paras maalintekijä ja toiseksi paras pistemies Joey Tenuten jälkeen. Viksten jakoi Allsvenskanin maalipörssin kolmannen sijan Karlskrona HK:n Jordan Smothermanin ja BIK Karlskogan Pathrik Westerholmin kanssa. Hän voitti myös sarjan ylivoimaalipörssin 14 osumallaan. Malmö eteni Kvalserieniin, mutta jäi kuitenkin ilman sarjanousua.


title: Daniel Viksten

text: Kaudeksi 2014–2015 Viksten siirtyi kaksivuotisella sopimuksella pelaamaan SHL:ää (ent. Elitserien) Örebro HK:n riveihin. Hänen ensimmäinen kokonainen kautensa liigassa toi 43 runkosarjaottelussa tehot 14+15=29 sekä kuudessa playoff-ottelussa kolme maalia. Viksten oli runkosarjassa Örebron kolmanneksi paras pistemies ja pudotuspeleissä joukkueen paras maalintekijä. Heinäkuussa 2015 hän jatkoi sopimustaan Örebron kanssa kolmella vuodella kevääseen 2019 saakka. Kaudella 2015–2016 Viksten voitti joukkueen sisäisen piste-, maali- ja syöttöpörssin tehoilla 17+20=37. Hänet palkittiin kauden päätteeksi SHL:n herrasmiespelaajana Rinkens riddarella. Kausi 2016–2017 Vikstenillä jäi rikkonaiseksi lonkkavamman vuoksi. Kaudella 2017–2018 hän jakoi 11 osumallaan Örebron sisäisen maalipörssin toisen sijan Sakari Mannisen ja Marcus Weinstockin kanssa edellään vain Tom Wandell.


title: Daniel Viksten

text: Viksten siirtyi kaudeksi 2018–2019 kaksivuotisella sopimuksella Färjestad BK:hon.


title: Daniel Viksten

text: Viksten on pelannut Ruotsin A-maajoukkueessa kuusi ottelua ilman tehopisteitä. Hän teki A-maajoukkuedebyyttinsä 2. huhtikuuta 2015 Trenčínissä Slovakiaa vastaan. Viksten on pelannut myös neljä nuorten maaottelua.


title: Yuval Yaron

text: Yuval Yaron (s. 1953 Petah Tikva, Israel) on israelilaissyntyinen Yhdysvalloissa asuva viulisti, joka voitti vuonna 1975 Helsingissä kolmannen kansainvälisen Sibelius-viulukilpailun. Yaron on vuodesta 2001 hoitanut Kalifornian yliopiston musiikin laitoksen professuuria Santa Barbarassa. Sitä ennen hän opetti kaksi vuosikymmentä Indianan yliopistossa Bloomingtonissa.


title: Yuval Yaron

text: Yuval Yaron esiintyi jo 16-vuotiaana israelilaisen sinfoniaorkesterin solistina. Viulistiura sai vauhtia hänen 20-vuotiaana saavuttamasta toisesta sijasta Genovan Paganini-viulukilpailussa 1973 ja kahta vuotta myöhemmin voitosta Sibelius-kilpailussa. Hän edusti Helsingissä Israelia, mutta oli jo tuolloin muuttanut Yhdysvaltoihin opiskelemaan Josef Gingoldin ja Jascha Heifetzin johdolla.


title: Yuval Yaron

text: Solistiurallaan hän on soittanut kymmenien sinfoniaorkestereiden solistina erityisesti Euroopassa, Pohjois-Amerikassa ja synnyinmaassaan Israelissa. Soolokonsertteja hän on antanut muun muassa Tel Avivissa, Chicagossa, Bostonissa, Los Angelesissa, Torontossa, Baselissa, Hannoverissa, Helsingissä ja Reykjavikissa.


title: Yuval Yaron

text: Yaron on levyttänyt monia sooloviuluteoksia. Hänen arvostetuimpia levytyksiään ovat Bachin viulusarjat ja sonaatit, Eugène Ysaÿen kuusi sooloviulusonaattia sekä Baijerin radion sinfoniaorkesterin kanssa 1978 tehty konserttiäänitys Sibeliuksen viulukonsertosta, kapellimestarina Klaus Tennstedt. Hän on levyttänyt paljon myös Sibeliuksen tuotantoa viululle ja pianolle.


title: Karl Adolf Hällström

text: Karl Adolf Hällström (2. huhtikuuta 1854 Liperi – 27. huhtikuuta 1919 Viipuri) oli suomalainen piirilääkäri ja yksi Duodecim-seuran 12 perustajajäsenestä.


title: Karl Adolf Hällström

text: Hällströmin vanhemmat olivat Liperin Simananniemen kartanon omistanut varatuomari Johan Edvard Hällström ja Thora Karolina Hällström. Hän pääsi ylioppilaaksi 1871 Kuopion lukiosta, opiskeli Helsingin yliopistossa ja valmistui filosofian kandidaatiksi 1876, filosofian maisteriksi 1882, lääketieteen kandidaatiksi 1879 ja lääketieteen lisensiaatiksi 1884. Hällström oli piirilääkärinä Kittilässä 1884–1890, Raahessa 1890–1893 ja Lappeenrannassa 1893-1917. Hän oli perustamassa vuonna 1881 Duodecim-seuraa. Hällström oli Lappeenrannan kaupunginvaltuuston jäsen 1898–1919 ja valtuuston puheenjohtaja 1904–1912.


title: Karl Adolf Hällström

text: Hällström oli naimisissa vuodesta 1884 Edit Sofia Kiljanderin (1860–1916) kanssa.


title: George E. Goodfellow

text: George Emory Goodfellow (23. joulukuuta 1855 – 7. joulukuuta 1910) oli yhdysvaltalainen lääkäri ja luonnontutkija, jota pidettiin Yhdysvaltain merkittävimpänä ampumahaavojen hoidon asiantuntijana. Toimiessaan lääkärinä Arizonan Tombstonessa, hän hoiti niin lainvalvojien kuin lainsuojattomien ampumavammoja; potilaiden joukossa olivat mm. Virgil ja Morgan Earp, jotka haavoittuivat O. K. Corralin taistelussa. Hän suoritti ensimmäisen virallisesti rekisteröidyn laparotomian potilaalle, jota oli ammuttu vatsaan. Hän oli myös ensimmäinen kirurgi, joka suoritti perineaalisen prostatektomian suurentuneen eturauhasen poistamiseksi. Hän oli edelläkävijä spinaalianestesian käytössä ja ampumahaavojen steriileissä hoitomenetelmissä. Goodfellow’ta pidetään yleisesti ensimmäisenä siviilipuolen traumakirurgina.


title: George E. Goodfellow

text: Lääketieteellisen uransa lisäksi Goodfellow tutki maanjäristyksiä ja julkaisi ensimmäisen kartan maanjäristyksen aiheuttamista repeämistä Pohjois-Amerikassa, haastatteli Geronimoa, tutki gilaliskojen myrkkyä ja oli mukana solmimassa rauhansopimusta Yhdysvaltain-Espanjan sodassa. Goodfellow oli myös taitava nyrkkeilijä. Opiskellessaan ensimmäistä vuotta Yhdysvaltain laivastoakatemiassa, hänestä tuli akatemian nyrkkeilymestari. Hänet kuitenkin erotettiin hakattuaan ensimmäisen laitoksessa opiskelleen afroamerikkalaisen, James H. Conyersin.


title: George E. Goodfellow

text: Hän jätti Tombstonen vuonna 1889 ja perusti menestyksekkään praktiikan Tucsoniin, ennen kuin muutti San Franciscoon vuonna 1899 ja avasi praktiikan siellä. Hän menetti praktiikkansa ja henkilökohtaisen omaisuutensa San Franciscon maanjäristyksessä 1906, minkä jälkeen hän muutti takaisin Lounais-Yhdysvaltoihin, jossa hänestä tuli Southern Pacific Railroad -yhtiön ylilääkäri. Goodfellow sairastui 1910 ja kuoli myöhemmin samana vuonna Los Angelesissa.


title: August Hillbom

text: Ernst August Hillbom (19. marraskuuta 1853 Sääminki – 31. elokuuta 1935 Helsinki) oli suomalainen piirilääkäri ja yksi Duodecim-seuran 12 perustajajäsenestä.


title: August Hillbom

text: Hillbomin vanhemmat olivat maanmittari Ernst August Hillbom ja Maria Lovisa Wenell. Hän pääsi ylioppilaaksi 1869 Kuopion lukiosta, opiskeli Helsingin yliopistossa ja valmistui filosofian kandidaatiksi 1875, lääketieteen kandidaatiksi 1878 ja lääketieteen lisensiaatiksi 1882. Hillbom oli Mikkelissä lääninsairaalan ja lääninvankilan lääkärinä 1891–1903 ja piirilääkärinä 1903–1915 sekä viimeksi lääninvankilan lääkärinä vuoteen 1925 saakka. Hän oli perustamassa vuonna 1881 Duodecim-seuraa. Hillbom oli Mikkelin kaupunginvaltuuston jäsen 1896–1905 ja valtuuston varapuheenjohtaja 1904–1905.


title: August Hillbom

text: Hillbom laati yhdessä Matti Äyräpään ja Duodecim-seuraan 1885 liittyneen Fredrik Joel Pätiälän kanssa kanssa Duodecimin julkaiseman suomalais-ruotsalaisen lääketieteen 6 400 hakusanan luettelon "Duodecimin sanaluettelo Suomen lääkäreille" joka ilmestyi 1888 aikakauskirja "Duodecimin" vihkojen liitteinä. Hillbom ja Pätiälä laativat myös 1889 ilmestyneen 3 000 hakusanan ruotsalais-suomalaisen lääketieteen sanaston lisävihkon.


title: August Hillbom

text: Hillbom oli naimisissa vuodesta 1890 Maria Charlotta Ingmanin (1865–1928) kanssa. Hillbomin poika oli professori, neurologi Eero August Hillbom (1904–1991) ja pojanpoika neurologian professori Matti Hillbom (s. 1944).


title: Nils Durchman

text: Nils Gustaf Durchman ['durkman] (3. maaliskuuta 1846 Inari – 29. kesäkuuta 1925 Helsinki) oli suomalainen piirilääkäri ja yksi Duodecim-seuran 12 perustajajäsenestä.


title: Nils Durchman

text: Durchmanin vanhemmat olivat kirkkoherra, lääninrovasti Josef Wilhelm Durchman ja Emma Charlotta Reuter. Hän pääsi ylioppilaaksi 1866 Vaasan lukiosta ja opiskeli Helsingin yliopistossa valmistuen filosofian kandidaatiksi ja maisteriksi 1877, lääketieteen kandidaatiksi 1880 ja lääketieteen lisensiaatiksi 1883. Durchman oli yksityislääkärinä Tampereella 1886-1907 ja piirilääkärinä Uudessakaarlepyyssä 1907-1922. Hän oli perustamassa vuonna 1881 Duodecim-seuraa. Durchman oli Tampereen kaupunginvaltuuston jäsenenä.


title: Nils Durchman

text: Nils Durchman oli naimisissa vuodesta 1883 Ljuba Sitkoffin (1859–1931) kanssa. Durchmanin nuorin poika Äly Rae Lemmitty Durchman (1894–1920) kuoli 7. syyskuuta 1920 Savoia S.9 -lentoveneen maahansyöksyssä Alpeilla, tämä vuosipäivä on nykyisin Suomen ilmavoimien vainajien päivä.


title: Nils Johan Idman

text: Nils Johan Idman (1. marraskuuta 1781 Pälkäne – 23. lokakuuta 1851 Messukylä) oli suomalainen laamanni ja kartanonomistaja.


title: Nils Johan Idman

text: Idmanin vanhemmat olivat Pälkäneen kirkkoherra Gustaf Niklas Idman (1752–1807) ja Margareta Eleonora Jansson. Hän pääsi ylioppilaaksi 1795 Turussa ja opiskeli Turun akatemiassa valmistuen filosofian kandidaatiksi 1801 ja maisteriksi 1802. Hän oli auskultanttina Turun hovioikeudessa ja toimi siellä sitten ylimääräisenä notaarina 1804 ja oli Turun akatemian konsistorin ylimääräisenä amanuenssina vuodesta 1805. Idman sai varatuomarin arvon 1807.


title: Nils Johan Idman

text: Suomen sodan jälkeen Idman oli hallituskonseljin kamaritoimituskunnan revisiokonttorin reviisorina vuodesta 1809 ja valtiovaraintoimituskunnan apulaisesittelijäsihteerinä vuodesta 1812. Hän sai eron tästä virasta vuonna 1814 ja sai samana vuonna laamannin arvonimen. Idman omisti Hatanpään kartanon silloisen Messukylän pitäjän alueella. Vuonna 1840 Idman perusti yhdessä Taalintehtaan ruukin omistajan senaattori Carl August Ramsayn ja vuorimestari Gustaf Idestamin kanssa masuunin Tammerkosken yläjuoksulle Hatanpään kartanon omistamalle maalle. Ylöjärven Haverin kaivoksen heikkolaatuista rautamalmia käyttänyt masuuni käynnistyi 1844, mutta se osoittautui pian kannattamattomaksi ja Idman luopui hankkeesta. Ramsay myi masuunin Gustaf August Wasastjernalle, joka perusti masuunin yhteyteen vuonna 1857 konepajan, josta sai alkunsa Tampereen Pellava- ja Rautateollisuus Oy.


title: Nils Johan Idman

text: Idmanin yhdessä Carl Niclas Helleniuksen kanssa vuonna 1802 julkaisema väitöskirja "Muistio Linnun pesistä – Hämeessä koottujen havaintojen perusteella" on julkaistu suomennettuna vuonna 2009 kirjassa "Suomen lintutieteen synty".


title: Nils Johan Idman

text: Idman oli naimisissa vuodesta 1813 Elisabet Eleonora Gardiemeisterin (k. 1873) kanssa. Heidän poikiaan olivat piirilääkäri Nils Johan Vilhelm Idman (1814–1874), Hatanpään kartanon isänsä jälkeen omistanut tilanomistaja Karl Gustaf Idman (1817–1880) ja vuorikonduktööri Fredrik Ferdinand Idman (1819–1845).


title: Astorga

text: Astorga on kaupunki Leónin maakunnassa Espanjassa. Astorgan asukasluku on noin 11 300 (2016).


title: Astorga

text: Roomalaiset perustivat kaupungin vuonna 14 eaa. "Asturica Augusta" oli tärkeä hallinnollinen ja sotilaallinen keskus roomalaisajalla.


title: Astorga

text: Astorga on niin kutsutun Maragaterían pääkaupunki. Maragato-niminen etninen ryhmä, joka on mahdollisesti peräisin Saksasta, on vuosisatoja asunut Leónin maakunnan alueella.


title: Astorga

text: Kaksi merkittävää historiallista reittiä, Camino de Santiago ja Vía de la Plata (Hopeatie), yhtyvät Astorgassa.


title: Meguru

text: Meguru Film Sound on suomalainen elokuva-alan yritys, jonka toimiala on miksaus. Yrityksen perustivat vuonna äänisuunnittelijat Peter Nordström, Pekka Karjalainen ja Olli Pärnänen, kaikki alallaan muun muassa Jusseilla palkittuja ammattilaisia. Meguru on tehnyt vain pitkiä elokuvia, ja sitä pidetään alallaan suurimpana.


title: Meguru

text: Meguru päätyi yrityssaneeraukseen jouduttuaan talousvaikeuksiin Nordströmin lähes miljoonan euron kavalluksen vuoksi. Nordström ilmoittautui poliisille lokakuussa 2015 ja sai maaliskuussa 2016 kahden vuoden ja kahdeksan kuukauden vankeusrangaistuksen. Lisäksi hän sai viiden vuoden liiketoimintakiellon ja joutuu korvaamaan yritykselle aiheuttamansa vahingon 914 000 euroa ja korot.


title: Meguru

text: Meguru jatkaa toimintaansa yrityssaneerausohjelman mukaisesti, ja sen osakkaina ovat Karjalainen ja Pärnänen.


title: Bausch Health

text: Bausch Health on kanadalainen lääketeollisuuden yritys. Yrityksen vuotuinen liikevaihto on noin 10 miljardia Yhdysvaltain dollaria ja sillä on työntekijöitä noin 22 000. Valeant valmistaa ja markkinoi patenttilääkkeitä, geneerisiä lääkkeitä, käsikauppatuotteita ja kuluttajatuotteita. Valeant on erikoistunut iho-, silmä- sekä ruoansulatus- ja sisäelinlääkkeisiin. Valeant omistaa piilolinssivalmistaja Bausch & Lombin.


title: Bausch Health

text: Vuonna 1960 perustetun Valeantin toimitusjohtaja ja hallituksen puheenjohtaja on Joseph Papa. Valeant kasvoi liikevaihdoltaan lähes 20-kertaiseksi toimitusjohtaja Michael Pearsonin johdolla. Pearson fuusioi silloin kalifornialaisen Valeantin kanadalaiseen Biovailiin sekä edisti lääketeollisuuden konsolidaatiota ostamalla Medicisin, Bausch & Lombin ja Salix Pharmaceuticalsin sekä teki noin 100 pienempää yrityskauppaa.


title: Bausch Health

text: Valeantin lääkkeiden hinnankorotus- ja erikoisapteekkiskandaalit saivat osakekurssin romahtamaan yli 90 prosenttia huipustaan, ja Pearson erotettiin keväällä 2016.


title: Bausch Health

text: Valeant oli pienehkö kalifornialainen 600 miljoonan Yhdysvaltain dollarin liikevaihdon lääkeyritys ennen Michael Pearsonin nousemista toimitusjohtajaksi. Pearson oli toiminut McKinseyn konsulttina alalla 23 vuotta ja johtanut vuosikymmenen ajan McKinseyn maailmanlaajuista lääkealan divisioonaa. Pearson aluksi konsultoi Valeantille, mutta yrityksellä oli vaikeuksia löytää toimitusjohtajaa Pearsonin neuvojen toteuttajaksi. Pearsonin valitsemista toimitusjohtajaksi ajoi hedgerahasto ValueAct Capital ja sen toimitusjohtaja Jeffrey Ubben.


title: Bausch Health

text: Pearsonista tuli Valeantin toimitusjohtaja helmikuussa 2008. Vuonna 2010 Valeant ja kanadalainen Ontariossa pääkonttoriaan pitävä Biovail fuusioituivat 3,3 miljardin dollarin transaktiolla. Toimitusjohtajaksi jäi Valeantin Pearson ja Valeantista tuli matalampaa yritysveroprosenttia nauttiva kanadalainen yritys. Valeantin verovähennykset olivat loppumassa, ja Kanadassa yritysvero oli Yhdysvalloissa vuoden 2011 35 prosentin sijaan vain 10-15 prosenttia. Vuonna 2011 Pearson nimitettiin hallituksen puheenjohtajaksi. Vuonna 2013 Valeant siirsi pääkonttorinsa Lavaliin, Quebeciin, sillä paikallishallinto tarjosi matalan veroprosentin houkutellakseen lääkeyhtiöitä. Lavalissa Valeantin yritysveroprosentti on ollut alle viisi prosenttia.


title: Bausch Health

text: Vuonna 2013 Valeant yritti ostaa lääkeyritys Cephalonin 5,7 miljardilla Yhdysvaltain dollarilla, mutta epäonnistui siinä ja osti sen sijaan muun muassa piilolinssejä valmistavan Bausch & Lombin 8,7 miljardilla Yhdysvaltojen dollarilla. Kaupan jälkeen Valeantin henkilökunta kasvoi 18 000 henkeen. Tätä ennen se oli ostanut ihonhoitotuotteita valmistavat Medicisin 2,4 miljardilla ja Obagin 428 miljoonalla dollarilla.


title: Bausch Health

text: Vuonna 2014 Valeant yritti fuusioitua lääkeyritys Allerganin kanssa 53 miljardin dollarin yrityskaupalla, mutta Allergan hylkäsi tarjouksen loppuvuodesta 2014. Vuonna 2015 Valeant osti ruoansulatus- ja sisäelinlääkkeisiin erikoistuneen lääkeyritys Salix Pharmaceuticalsin 14,5 miljardilla Yhdysvaltain dollarilla. Salix-kauppa nähtiin korvikkeena Allerganin ostamiselle.


title: Bausch Health

text: Valeant teki yritysostot lähes kokonaan velkarahalla. Joidenkin kommentaattoreiden mukaan Valeant maksoi yritysostoista liikaa.


title: Bausch Health

text: Valeant oli hetkellisesti Kanadan arvokkain yritys Royal Bank of Canadan edellä markkina-arvolla mitattuna ja sen markkina-arvo oli 90 miljardia dollaria. Osakekurssi oli noussut yli 15-kertaiseksi viidessä vuodessa.


title: Bausch Health

text: Valeantin osakekurssin romahti kun Martin Shrekelin johtaman Turing Pharmaceuticalsin lääkkeiden huomattavat hinnankorotukset nousivat julkisuuteen ja huomattiin, että Valeant oli toiminut samalla tavalla. Presidenttiehdokas Hillary Clinton lähetti Twitter-viestin, jossa hän sanoi puuttuvansa lääkeyritysten hintojenkorotuksiin.


title: Bausch Health

text: Vuosina 2015-2016 Valeant on ollut mediahuomion kohteena lääkkeiden hintojen noston vuoksi, ja yrityksen osakekurssi romahti 85 prosenttia huipustaan. Hinnannostot ja erikoisapteekin käyttäminen eivät olleet laittomia, mutta yritys ja toimitusjohtaja Pearson saivat kritiikkiä ja paheksuntaa osakseen. Sijoittaja Bill Ackmanin mukaan hinnannostot ja erikoisapteekki koskivat vain 10–15 prosenttia Valeantin liikevaihdosta.


title: Bausch Health

text: Osakekurssi romahti uudestaan kun tunnetun lyhyeksimyyjän Andrew Leftin Citron Research julkaisi tutkimusraportin, jossa Valeantin paljastettiin käyttävän Philidor-erikoisapteekkia ja siihen liittyvän väärinkäytöksiä. Left epäili Valeantia lääkealan Enroniksi ja laski osakkeen tavoitehinnan 50 Yhdysvaltain dollariin.


title: Bausch Health

text: Lääkkeiden hinnankorotukset ja Philidor-erikoisapteekki loivat Valeantin ympärille merkittävän poliittisluonteisen mediakohun. Viranomaiset alkoivat tutkia Valeantin lääkkeiden hinnoittelua lokakuussa 2015.


title: Bausch Health

text:
Valeant nosti Nitropress- ja Isuprel-lääkkeiden hintoja 525 prosenttia ja 212 prosenttia. Se nosti myös Cuprimine- ja Glumetza-lääkkeiden hintoja 2849 ja 1018 prosenttia Syprine-lääkkeen hintaa oli nostettu yli 30-kertaiseksi
. Lääkkeiden hinnankorotukset eivät olleet laittomia. Pearsonin mukaan kapitalistinen lähestymistapa hinnoitteluun on veloittaa niin paljon kuin markkina sietää. Pearson myös sanoi, että voimme tehdä mitä haluamme tehdä ja korosti velvollisuutta osakkeenomistajia kohtaan.


title: Bausch Health

text: Valeant ei ollut ainoa tuntuvasti lääkkeen hintaa korottanut yritys, sillä yksittäisen lääkkeen hintaa olivat tuntuvasti korottaneet myös Turing Pharmaceuticals, Horizon Pharma, Retrophin, Eli Lilly ja Jazz Pharmaceuticals. Valeantin lisäksi useamman kuin yhden lääkkeen hintaa olivat korottaneet GlaxoSmithKline ja Novartis. Tuntuvat hinnankorotukset olivat koko alaa koskeva ilmiö. Myös AbbVie, AmGen ja Teva olivat nostaneet lääkkeiden hintoja. Lääkeyhtiö Mylan oli nostanut EpiPen-allergialääkkeen hintaa tuntuvasti.


title: Bausch Health

text: Pearson puolusti hinnannostoja, sillä hänen mukaansa potilaat saisivat lääkkeet vakuutusten ja potilasohjelmien kautta hinnankorotuksista huolimatta. Pearsonin mukaan hinnankorotukset olivat vain pieni osa Valeantin liiketoimintaa, ja huomio on kiinnittynyt liiaksi vain yhteen pieneen osaan. Pearsonin mukaan Valeant on erilainen yritys kuin Turing Pharmaceuticals, jolla oli vain kaksi tuotetta kun taas Valeantilla tuhansia.


title: Bausch Health

text: Lääkkeiden hintojen nostamisen lisäksi Valeant käytti Philidor-erikoisapteekkia kannattavuutensa parantamiseen. Philidor-erikoisapteekki oli peräisin vuoden 2012 Medicis-yritysostosta ja Philidorin kautta kulkeva osuus Valeantin liikevaihdosta kasvoi jatkuvasti. Kolmannella kvartaalilla 2015 Philidor muodosti seitsemän prosenttia liikevaihdosta ja 10 prosenttia neljännellä kvartaalilla 2015.


title: Bausch Health

text: Philidor ohjasi ostamaan edullisten geneeristen lääkkeiden sijaan Valeantin hinnakkaampia lääkkeitä. Valeant ei ollut antanut suhteesta Philidoriin julkista tietoa, vaan suhdetta oli salailtu. Valeantin kirjanpidossa Philidoria käsiteltiin variable interest entitynä (VIE). Valeant oli maksanu 100 miljoonaa Yhdysvaltain dollaria Philidorin ostamiseen oikeuttavasta optiosta.


title: Bausch Health

text: Valeant ei ollut ainoa erikoisapteekkia hyödyntänyt lääkeyritys ja erikoisapteekkeja on vakuutuskorvausmanagereilla. Erikoisapteekin hyödyntäminen ei ollut laitonta, mutta se sisältää eturistiriidan.


title: Bausch Health

text: Valeant lopetti 30. lokakuuta 2015 yhteistyön Philidor-erikoisapteekin kanssa, sillä sen toiminnalle välttämättömät suuret vakuutuskorvausmanagerit ("pharmacy benefit manager", "PBM") CVS Health, Express Scripts ja UnitedHealthin OptumRx sulkivat Philidorin toimintansa ulkopuolelle. Valeant kertoi Philidorin lopettavan toimintansa mahdollisimman nopeasti ja että se suljetaan.


title: Bausch Health

text: Joulukuussa 2015 Pearson solmi sopimuksen Yhdysvaltojen suurimman apteekkiketjun Walgreensin kanssa Philidorin korvaavasta lääkkeiden jakelusta, ja sopimus sisälsi hintojen alennuksia. Walgreens-sopimuksen tarkoitus oli siirtää kasvu hinnankorotuksista täysin volyymin kasvuun. Pearsonin mukaan Walgreens-sopimus enemmän kuin korvaa Philidorin. Valeantin osakekurssi nousi kun Walgreens-sopimuksesta tiedotettiin.


title: Bausch Health

text: Valeantin tulevaisuuden epävarmuutta lisäsi toimitusjohtajan yllättävä sairausloma. Pearson sairastui joulukuun lopussa 2015 vakavaan keuhkokuumeeseen. Sairausloman aikana toimitusjohtajan toimesta vastasi sitä varten perustettu elin ja entinen talousjohtaja Howard B. Schiller. Pearson palasi sairauslomalta kaksi kuukautta myöhemmin helmikuun lopussa 2016.


title: Bausch Health

text: Maaliskuussa 2016 Pearson alensi vuoden 2016 liikevaihto-ohjeistusta 12 prosenttia ja Pearson paljasti teknisen defaultin riskin. Default-riski sai osakekurssin romahtamaan 50 prosenttia yhdessä päivässä.


title: Bausch Health

text: Sijoittaja Bill Ackman ja hänen liikekumppaninsa yhdeksän prosenttia yrityksestä omistavasta Pershing Square Capital Management -rahastosta nousivat Valeantin hallitukseen maaliskuussa 2016 ja ryhtyivät uudistamaan johtoa ja hallitusta tappioiden pienentämiseksi. Ackman uskoi että hän pystyy nostamaan Valeantin osakekurssia.


title: Bausch Health

text: Maaliskuussa 2016 yhtiö ilmoitti toimitusjohtaja Pearsonin erosta, ja osakekurssi nousi 17 prosenttia. Pearsonin irtisanomista ajoi Ackman. Pearson myönsi aggressiivisten hinnankorotusten olleen virhe ja sanoi olleensa liian aggressiivinen.


title: Bausch Health

text: Valeantilla oli keväällä 2016 ongelmia tilikautta 2015 ja vuoden 2015 viimeistä kvartaalia koskeneiden lakisääteisten 10-K- ja 10-Q-raporttien julkaisemisessa, sillä Philidorin liikevaihtoa oli kirjattu väärin. Valeantin tuli oikaista myös vuoden 2014 vuosiraporttiaan tältä osin. Se joutui pyytämään velkojiltaan lykkäystä raporttien julkistamiseen sekä korkokuluihin liittyvän velkarajoitteen keventämistä. Vastineeksi velkojat saivat korkeamman korkoprosentin. Muussa tapauksessa Valeant olisi kokenut teknisen defaultin, joka olisi voinut viedä yrityksen konkurssiin.


title: Bausch Health

text: Valeant hylkäsi japanilaisen lääkeyhtiö Takedan ja pääomasijoittaja TPG Capitalin yhteisen ostotarjouksen keväällä 2016. Ostotarjouksen summa ei ollut julkinen.


title: Bausch Health

text: Valeantin uudeksi toimitusjohtajaksi ja samalla hallituksen puheenjohtajaksi tuli Perrigo-lääkeyhtiön Joseph Papa 3. toukokuuta 2016. Papan mukaan Valeantin stabilisaatio kestää 3-6 kuukautta, jonka jälkeen hän saisi aikaan käänteen, jota seuraisi monivuotinen kasvuvaihe. Papa vakuutti pystyvänsä korjaamaan Valeantin ja osti työsopimuksen edellyttämästi yrityksen osakkeita viidellä miljoonalla dollarilla.


title: Bausch Health

text: Valeant sai oikaistua vuoden 2014 vuosiraportin, ja 10-K- ja 10-Q-raportit julkaistiin ennen sovittua uutta aikarajaa huhtikuun lopussa ja kesäkuussa. Näin se vältti teknisen defaultin. Tulevien raporttien julkaisun se uskoi sujuvan jatkossa odotetusti.


title: Bausch Health

text: Valeant perusti Patient Access and Pricing -komitean, jonka tarkoituksena on valvoa lääkkeiden hinnoittelua. Se myös tarjosi Isuprel- ja Nitropress-lääkkeisiin volyymiperusteiset 30 prosentin alennukset. Alennuksia suurennettiin vielä 40 prosenttiin.


title: Bausch Health

text: Kesäkuussa 2016 Papa alensi koko vuoden ohjeistusta edelleen. Huolenaiheeksi nousi korkokuluihin liittyvä velkarajoite. Maaliskuun lopussa 2016 Valeantilla oli velkaa noin 31 miljardia dollaria. Valeantin suuresta velkamäärästä kirjoitettiin useita uutisartikkeleita. Papan mukaan taseen parantaminen on ehdoton prioriteetti.


title: Bausch Health

text: Valeant julkisti vision uudesta Valeantista elokuussa 2016. Valeantin on tarkoitus pienentää velkamäärää myymällä kahdeksan miljardin dollarin arvosta epäkeskeisiä varoja. Lisäksi Valeant käyttäisi kassavirrat velan lyhentämiseen. Valeant keskittyisi sen vahvimpiin iho-, silmä- ja ruoansulatus- ja sisäelinkategorioihin. Suunnitelma sisälsi oletuksia kategorioiden liikevaihtojen kasvuista 2016-2018. Suunnitelman mukaan epäorgaaninen kasvu olisi taas mahdollista muutaman vuoden kuluttua, kun velkamäärä on pienentynyt ensin huomattavasti. Samalla Valeant ilmoitti pyytävänsä velkojilta muutoksia kovenantteihin. Valeant sai velkojien suostumuksen ja korkokuluihin liittyvä velkarajoite keveni huomattavasti.


title: Bausch Health

text: Tullessaan Valeantin toimitusjohtajaksi Pearson uudisti yrityksen suhtautumista tuotekehitykseen. Pearsonin mukaan se ei tuottanut riittävästi. Hän aloitti yrityksen kasvattamisen yritysostoin, ja yritys kasvoi Pearsonin johdolla merkittävästi. Lääkeyritysten tuotekehitystoiminnan alhainen tuottavuus on tunnustettu ongelma.


title: Bausch Health

text: Valeant teki vuosina 2008–2015 yli sata yritysostoa. Valeantin kasvua lukuisin yritysostoin selitti ennätysalhainen korkotaso. Myös useat muut lääkealan yritykset ovat kasvaneet velkarahoitteisin yritysostoin, sillä vuoden 2008 finanssikriisin jälkeinen elvyttävän rahapolitiikan ympäristö on ollut siihen kannustava. Valeantin yritysostoja edisti matalan korkotason lisäksi sen nauttima matala yritysveroprosentti sekä kanadalaisten verosäännösten mukainen aineettoman omaisuuden tuottamien voittojen kotiuttamisen verottomuus. Valeant pystyi pienentämään ostamiensa yritysten veroprosentin murto-osaan sekä siirtämään hankitun aineettoman omaisuuden veroparatiiseihin, kuten Barbadokselle ja Luxemburgiin.


title: Bausch Health

text: Pearsonin mukaan on helpompaa menestyä kaupallisena organisaationa kuin tutkimusorganisaationa. Valeant panostaa lääkkeiden tuotekehitykseen vain vähän ja hankkii sen sijaan lääkeinnovaatiot ulkopuolelta. Lääkkeiden tuotekehitystyön ulkoistamista perustellaan sillä, että nykyään uusien lääkkeiden kehitys ei tapahdu enää suurten lääkeyritysten laboratorioissa ja lääkkeiden tuotekehitys ei ole erityisen tuottavaa. Valeant pyrkii lisensoimaan patenttilääkkeitä pieniltä yrityksiltä, joille se tarjoaa lääkkeiden valmistus- ja jakelukyvykkyydet. Valeant on käyttänyt tuotekehitykseen vain noin 2-3 prosenttia liikevaihdosta vuosittain.


title: Bausch Health

text: Suhteessa varsinaisten lääkkeiden myyntiin tuotekehityskulut ovat kuitenkin 7-8 prosenttia, sillä Valeantin liikevaihto sisältää myös muita tuotteita kuin varsinaisia lääkkeitä. Valeantin oma tuotekehitystyö keskittyi tuotelinjojen laajennuksiin, uusiin indikaatioihin ja uudelleenformulaatioihin, joissa pääoman tuotot ovat varmempia.


title: Bausch Health

text: Valeantin päätoimipaikka on Lavalissa, Quebecissä, Kanadassa. Kanadalaisena yrityksenä sillä on pienempi yritysveroprosentti kuin yhdysvaltalaisilla yrityksillä. Sitä kuitenkin tosiasiallisesti johdetaan Bridgewaterissa New Jerseyssä sijaitsevasta konttorista käsin.


title: Bausch Health

text: Valeant tarjoaa eri lääkemuotojen sopimusvalmistusta Puolassa. Toisaalta toukokuussa 2014 Valeant käytti 826 sopimusvalmistajan palveluita, joista 128 lääkkeiden kehitysvaiheessa, 213 laadunhallinnassa ja 485 tuotantovaiheessa.


title: Bausch Health

text: Bausch & Lombin merkittävä Boston- ja ReNu-tuotteita valmistava tuotantolaitos sijaitsee Etelä-Carolinassa.Biovailin toimitusjohtajana toiminut Eugene Melnyk oli kritisoinut Valeantin toimintamallia jo vuosia aikaisemmin. Melnyk kritisoi Kanadan matalamman yritysveroprosentin hyödyntämistä, vähäisiä tuotekehityspanostuksia ja tukeutumista yritysostoihin.


title: Bausch Health

text: Lääkeyritys Allerganin johto kiinnitti huomiota Valeantin tukeutumiseen hinnankorotuksiin volyymien sijaan vastustaessaan fuusiota. Allerganin johto vertasi Valeantia kirjanpitoskandaalista tunnetuksi tulleeseen Tyco Internationaliin. Allerganin johtoa myös huoletti matalat tuotekehityspanostukset ja ostettujen yritysten tuotekehityskulujen karsiminen lyhyen aikavälin hyötyjen saavuttamiseksi.


title: Bausch Health

text: Toimitusjohtaja Pearsonin kannustinpalkkiot olivat olleet yrityksen osakekurssiin sidottuja. Vuonna 2015 Pearson sai lisää kannusteita ja oli ansaitsemassa kolmea miljardia dollaria vuodessa. Glass Lewis -yritys kutsui kompensaatiota liialliseksi. Valeantin ongelmat saattoivat liittyä Pearsonin kannustimiin.


title: Bausch Health

text: Valeantin liiketoimintamalliin on kohdistunut huolia. Suursijoittaja Warren Buffett kuvaili Valeantin liiketoimintamallia syvästi virheelliseksi. Charlie Munger kuvaili Valeantia viemäriksi ja vertasi sitä ITT:hen ja Harold Geneeniin.


title: Bausch Health

text: Valeant ei enää pysty tekemään yritysostoja velkarahalla, sillä sen velkamäärä on vivuttanut yrityksen jo äärirajoille. Yrityksen tulevaisuuden kasvu on siten epävarmaa, sillä kasvu ei voi perustua velkarahoitteisiin yritysostoihin kuten aikaisempina vuosina. Huomattavan matalien tuotekehityskulujen nostaminen vertaisten kanssa samalle tasolle taas tekisi kannattavuudesta merkittävästi heikompaa. Toisaalta Valeant ei voi enää nostaa hintoja merkittävästi parantaakseen kannattavuuttaan. Toimittaja Linette Lopezin mukaan Valeant ei voi olla kannattava tavanomaisena lääkeyrityksenä ja Ackmanin suunnitelma Valeantin korjaamiseksi on tuhoontuomittu.


title: Lindholmenin linnanrauniot

text: Lindholmenin linnanrauniot on entinen rakennus eteläisessä Ruotsissa Svedalan kunnassa. Se rakennettiin luultavasti 1310-luvulla, jolloin rakennettiin muitakin linnoja koko silloiseen Tanskaan. Linnalla oli tärkeä rooli keskiajalla. Margareeta I piti siellä vuonna 1395 pohjoiseurooppalaisen poliittisen tapaamisen, joka johti rauhansopimukseen ja Kalmarin unionin perustamiseen. Paikalla on tehty arkeologisia kaivauksia vuosina 1934-1935 ja 1990-luvulla. Niissä selvisi, että linna on rakennettu pääosin kolmessa vaiheessa: ensin ydintorni ympärövine puuvarustuksineen, sitten kehämuuri ja viimeisenä porttitorni länteen ja kulmatorni luoteisosaan. Kaikki muuratut osat tehtiin tiilistä. Linnan käyttö loppui 1540-luvulla, kun Malmöhus rakennettiin ja aloitti toiminnan lääninlinnana.


title: Pirkko-Liisa Surojegin

text: Pirkko-Liisa Surojegin (s. 1950 Kuopio) on suomalainen kuvittaja, taidegraafikko ja kirjailija.


title: Pirkko-Liisa Surojegin

text: Surojegin valmistui Taideteollisesta korkeakoulusta graafisen suunnittelun linjalta vuonna 1977. Hän toimi Museoviraston tutkimusavustajana vuosina 1977–1981 ja on ollut sen jälkeen vapaa taiteilija ja kuvittaja.


title: Pirkko-Liisa Surojegin

text: Surojegin on kuvittanut runsaasti erilaisia teoksia, muun muassa lasten-, tieto- ja oppikirjoja, samoin kuin Kalevalan käännöksiä ja sen suomenkielisen mukaelman "Suomen lasten Kalevala" (2003). Hän on myös julkaissut ja toimittanut itse kirjoja, kuten satukirjan Hölmölästä "Suomen lasten hölmöläissadut" (2000). Surojeginin kuvittamat teokset on valittu Vuoden kirjavalioiksi 1986, 1987, 1995 ja 1997.


title: Jan Němec

text: Jan Němec (12. heinäkuuta 1936 Praha, Tšekkoslovakia – 18. maaliskuuta 2016, Praha, Tšekki) oli tšekkiläinen elokuvaohjaaja, joka kuului Tšekkoslovakian uuden aallon merkittäviin ohjaajiin.


title: Jan Němec

text: Němec opiskeli Prahan elokuvakoulussa FAMU:ssa ja valmistui 1960. Hän oli uuden aallon ohjaajista kokeilunhaluisin ja pyrki kohti "puhdasta elokuvaa", joka ei perustuisi teatterin keinoihin. Hän ehti tehdä kolme ohjausta ennen kuin sensuuriviranomaiset katkaisivat hänen uransa.


title: Jan Němec

text: Němecin ensimmäinen elokuva oli holokaustiaiheinen "Yön timantit" (1964), toinen "Juhlavieraat" (1966), joka teki pilkkaa totalitarismista, ja kolmas surrealistinen "Rakkauden marttyyrit" (1967). Viimeisen elokuvan jälkeen Němecillä oli lupa tehdä työtä vain television parissa.


title: Jan Němec

text: Němecin kuuluisa dokumentti "Oratorio for Prague" (1968) on osittain salaa kuvattu tilanteessa, jossa Varsovan liitto Neuvostoliiton johdolla oli miehittänyt maan ja Prahan keväänä tunnettu vaihe päättyi. Němec salakuljetti elokuvan maasta, ja sitä esitettiin eri puolilla lännen elokuvafestivaaleilla.


title: Jan Němec

text: Němecin ei sallittu enää jatkaa työntekoa, ja hän pakeni 1974 Ranskaan ja myöhemmin Yhdysvaltoihin. Hän palasi kotimaahan 1989 ja opetti FAMU:ssa.


title: Kristinuskon risti

text: Risti on kristillisen uskon tärkein tunnus ja kaikkien kristittyjen yhteinen tunnus.


title: Kristinuskon risti

text: Ristin käytön perustana kristinuskossa on Jeesuksen ristiinnaulitseminen, ja se symboloi tavallisesti syntien sovitusta Jeesuksen ristiinnaulitsemisen yhteydessä. Risti edustaa Jeesuksen ristinkuoleman kärsimystä seuranneen ylösnousemuksen kautta kristityille voittoa, toivoa ja elämää, mistä syystä ristejä käytetään hautausmailla ja kuolinilmoituksissa. Risti on sijoitettu jokaisen kirkon korkeimmalle kohdalle. Ristiä käytetään yleisesti liturgisissa esineissä. Risti esiintyy monen kristityn maan kansallislipussa.


title: Kristinuskon risti

text: Risti on ollut symbolina käytössä jo ennen kristinuskoa. Risti oli myös teloitusväline, jolle kuolemaantuomittuja sidottiin tai naulattiin kuolemaan. Kristinuskoon symboli tuli, kun Jeesus Nasaretilainen kuoli ristillä. Jeesuksen ristin on arvioitu olleen T:n muotoinen, joskin myös nykyisin yleisin muoto oli siihen aikaan käytössä.


title: Kristinuskon risti

text: Rististä tuli kristillinen symboli Jeesuksen ristiinnaulitsemisen seurauksena vähitellen ajanlaskun ensimmäisinä vuosisatoina. Sen käyttö yleistyi etenkin 300-luvun alussa, kun kristinusko laillistettiin Roomassa. Seuraavalla vuosisadalla risti lisättiin kristityiksi kääntyneiden keisarien valtakunnanomeniin. 1000-luvulla ristiä oli alettu käyttää hallitsijoiden kruunuissa ja kirkkojen ornamentiikassa. Ristiretkeläiset ompelivat vuonna 1095 pukuihinsa ristin, mitä kautta siitä tuli eri muodoissaan monen ritarikunnan tunnus.


title: Kristinuskon risti

text: Kristillisellä ristillä on useita muotoja, kuten latinalainen, ortodoksinen sekä tasasivuinen vino Andreaan risti. Ortodoksit käyttävät kaksipoikkipuista tai kolmipoikkipuista ristiä eli slaavilaista ristiä. Kolmipoikkipuisesa ristissä ylin poikkipuu kuvaa Jeesuksen ristissä ollutta nimilaattaa ja alin jalkoja ja koko ruumista tukenutta poikkipuuta.


title: Kristinuskon risti

text: Krusifiksi on risti, jolla riippuu Jeesuksen ruumis. Kristityt alkoivat kuvata Jeesusta ristiinnaulittuna vasta 400-luvulla, ja krusifiksi yleistyi toisen vuosituhannen alussa. Aluksi kristityt kuvasivat ristiinnaulittua Jeesusta karitsana, joka piteli ristiä jalkojensa välissä. Trullon konsiilissa vuonna 692 annettiin suositus että Jeesusta kuvattaisiin ihmishahmossa. Varsinaiset krusifiksit ovat tulleet taiteeseen 900-luvulla.


title: Kristinuskon risti

text: Jotkut kristityt tekevät rukoillessaan ristinmuotoisen kuvion eli ristinmerkin koskettamalla sormillaan otsaa, rintaa ja olkapäitään. Ristinmerkki on uskontunnustus, joka kertoo että kristitty on otettu kasteessa Kristuksen opetuslapseksi ja kirkon jäseneksi.


title: Laahus

text: Laahus on Lauri Kokkosen kirjoittama näytelmä vuodelta 1958. Näytelmä kertoo turhamaisen kukkakauppiaan 50-vuotisjuhlien valmistelusta pienessä suomalaisessa kirkonkylässä. Näytelmän keskeinen jännite on kukkakauppiaan ja ujon laahuspukua valmistavan ompelijattaren välisessä suhteessa. Näytelmä oli varsinkin 1950- ja 1960-luvuilla erittäin paljon esitetty. Siitä on tehty kaksi televisiotaltiointia (1965, ohjaus Pekka Koskinen, pääosissa Sylvi Salonen ja Rauni Ikäheimo (Yle), sekä 1980, ohjaus Antti Einari Halonen, pääosissa Anja Pohjola ja Seela Sella (MTV),).


title: Laahus

text: Näytelmä on käännetty myös ruotsiksi (Släpet, kääntäjä Kajsa Krook).


title: Riitta Uusitalo

text: Riitta Uusitalo (s. 17. huhtikuuta 1960 Helsinki) on suomalainen kuvittaja, kuvataiteilija, sarjakuvapiirtäjä ja kirjailija.


title: Riitta Uusitalo

text:
Uusitalo opiskeli Kankaanpään taidekoulussa ja Oriveden opistossa. Hän on asunut Kajaanissa ja Jyväskylässä ja taiteellisen työskentelynsä ohella opettanut useilla eri paikkakunnilla paitsi kuvataidekouluissa, myös muun muassa sairaaloissa.
Uusitalo on kuvittanut muun muassa Eppu Nuotion teoksia ja julkaissut kuva- ja sarjakuvakirjoja sekä muita teoksia, samoin kuin työskennellyt vapaana taiteilijana.
Uusitalo on saanut Jyväskylän taiteilijaseuran tunnustuspalkinnon, Suomen sarjakuvaseuran Puupäähatun, Jyväskylän kaupungin kulttuuripalkinnon ja Lastenkulttuurin valtionpalkinnon.


title: Fredrik Joel Pätiälä

text: Fredrik Joel Pätiälä (4. joulukuuta 1863 Hauho – 27. elokuuta 1898 Helsinki) oli suomalainen lääkäri ja kirjallisuuden suomentaja.


title: Fredrik Joel Pätiälä

text: Pätiälän vanhemmat olivat ratsutilallinen Henrik Joel Pätiälä ja Amanda Florina Vuolijoki. Hän pääsi ylioppilaaksi 1882 Hämeenlinnan normaalilyseosta ja opiskeli Helsingin yliopistossa valmistuen filosofian kandidaatiksi 1884, filosofian maisteriksi 1886, lääketieteen kandidaatiksi 1887, lääketieteen lisensiaatiksi 1891 ja lääketieteen tohtoriksi 1895. Pätiälä toimi Helsingin yleisen sairaalan sisätautiosaston apulaislääkärinä 1893–1896.


title: Fredrik Joel Pätiälä

text: Vuonna 1885 Duodecim-seuraan liittynyt Pätiälä oli mukana laatimassa yhdessä Matti Äyräpään ja August Hillbomin kanssa Duodecimin julkaisemaa suomalais-ruotsalaista lääketieteen 6 400 hakusanan luetteloa "Duodecimin sanaluettelo Suomen lääkäreille" joka ilmestyi 1888 aikakauskirja Duodecimin vihkojen liitteinä. Hillbom ja Pätiälä laativat myös 1889 ilmestyneen 3 000 hakusanan ruotsalais-suomalaisen lääketieteen sanaston lisävihkon.


title: Fredrik Joel Pätiälä

text: Pätiälä oli naimisissa vuodesta 1892 Selma Lindbergin, o.s. Åkerman kanssa.


title: Biogenesis (taideteos)

text: Biogenesis on suomalaisen kuvanveistäjä Kimmo Kaivannon suunnittelema ympäristötaideteos. Teoksen tilasi aiemmin Suomen Sokerina tunnettu Cultor Oy ja se pystytettiin vuonna 1988 Cultorin pääkonttorin sisäpihalle Kyllikinportti 2:een Helsingin Länsi-Pasilaan.


title: Biogenesis (taideteos)

text: Biogenesis on 12 metriä korkea ja sen materiaalit ovat maalattu teräs ja pronssi. Veistoksen elämän alkua kuvaava nimi viittaa yhtiön historiaan sokerintuottajana ja tulevaisuuteen biotekniikan alan yrityksenä eli sokerin osaan fotosynteesissä ja uuden elämän syntymisessä. Viittauksena Cultorin tulevaisuuteen bioteknikkayrityksenä veistoksen sanoma on, etteivät uusi teknologia ja orgaaninen luonto ole keskenään ristiriidassa. Teoksen muodon lähtökohtana on nähty kerrannaiset lepattavat liekit. Toisaalta siinä voidaan nähdä myös sokeripihdit.


title: Biogenesis (taideteos)

text: Tanskalainen Danisco AG osti Cultorin vuonna 1999 ja yhtiön pääkonttori muutti Espoon Keilaniemeen Keilaranta 9:ään. Biogenesis pystytettiin uudelleen uusien toimitilojen vierelle Keilaniemen kärkeen vuonna 1999 ja se sai myös uuden värityksen.


title: Biogenesis

text: Biogenesis viittaa seuraaviin:


title: Karl Johan Sadenius

text: Karl Johan Sadenius (15. maaliskuuta 1864 Sahalahti – 13. elokuuta 1919 Tampere) oli suomalainen Tampereen lyseon rehtori ja kirjallisuuden suomentaja.


title: Karl Johan Sadenius

text: Sadeniuksen vanhemmat olivat rovasti Karl Alfred Sadenius (1830–1913) ja Lovisa Amanda Blom. Hän pääsi ylioppilaaksi 1882 Hämeenlinnan normaalilyseosta ja opiskeli Helsingin yliopistossa valmistuen filosofian kandidaatiksi 1888 ja filosofian maisteriksi 1890. Sadenius toimi Tampereen suomalaisen reaalilyseon saksan ja suomen kielen kollegana vuodesta 1893 alkaen ja hän oli myös koulun rehtorina.


title: Karl Johan Sadenius

text: Sadenius oli naimisissa vuodesta 1902 Nanny Gertrud Simeliuksen kanssa. Heidän poikansa oli Nykysuomen sanakirjan päätoimittaja ja suomen kielen dosentti Matti Sadeniemi,


title: Francesca Michielin

text: Francesca Michielin (s. 25. helmikuuta 1995) on italialainen laulaja. Hän edusti Italiaa vuoden 2016 Eurovision laulukilpailussa kappaleella ”No Degree of Separation”. Aiemmin samana vuonna hän sijoittui San Remon musiikkifestivaaleilla toiseksi kappaleen italiankielisellä versiolla ”Nessun grado di separazione”.


title: Francesca Michielin

text:
16-vuotiaana Michielin voitti Italian X Factor -laulukilpailun. Hänen singleään "Distratto" myytiin tuplaplatinaan oikeuttava määrä.
ja myöhemmin vuonna 2012 hän julkaisi ensimmäisen albuminsa "Riflessi Di Me", jota edelsi single "Sola". Maaliskuussa 2013 Michielin lauloi räppäri "Fedezin" kappaleella "Cigno Nero" ja vuonna 2014 hän oli mukana Fedezin kappaleella "Magnifico". Samaisena vuonna (2014), Michielin julkaisi kappaleen "Amazing" italialaiseen versioon The Amazing Spider-Man- elokuvasta.


title: Francesca Michielin

text: Vuonna 2015, Michielin julkaisi toisen albuminsa, "Di20" ja tammikuussa 2016, Michielin aloitti konserttikiertueen, nimeltä "Nice to Meet You". Jälkeen osallistumisensa Eurovision laulukilpailuun, hän julkaisi Di20are-albumin, joka oli päivitetty versio albumista Di20. Di20are sisälsi San Remo-kappaleen "Nessun grado di separazione", "È con te", "Nice to Meet You" ja "Tutto è magnifico".


title: Francesca Michielin

text: Heinäkuussa 2017 Michielin julkaisi uuden singlen, nimeltään "Vulcano" ja saman vuoden lokakuussa hän ilmoitti, että kolmas albumi julkaistaan 12. tammikuuta 2018. Hän lähtee kiertueelle keväällä 2018.


title: Mourad Laachraoui

text: Mourad Laachraoui (s. 31. maaliskuuta 1995 Belgia) on belgialainen taekwondoin.


title: Mourad Laachraoui

text: Laachraoui selviytyi MM-kilpailujen 54 kg:n sarjassa 1/16-finaaleihin 2013 ja neljännesfinaaleihin 2015. Hän saavutti samassa painoluokassa hopeaa Gwangjun universiadeissa 2015. Hän voitti 54-kiloisten Euroopan-mestaruuden Montreux'ssa 2016 kukistettuaan loppuottelussa espanjalaisen Jesús Tortosan pistein 6–3.


title: Mourad Laachraoui

text: Laachraoui voitti 2015 Fuijairan ja Alexandrian avointen turnauksen 54-kiloisten sarjan ja Israelin avointen 58 kg:n painoluokan. Seuraavana vuonna hän voitti 54 kg:n sarjan US Openissa ja Luxor Open -turnauksessa.


title: Mourad Laachraoui

text: Laachraouin veli oli Brysselin 2016 pommi-iskujen tekijöihin kuulunut Najim Laachraoui.


title: Kotkonlinna

text: Kotkonlinna on mahdollinen linnavuori Hämeenlinnassa Hauhon Vitsiälässä, missä Kotkonharju seuraa Hauhonselkää.


title: Kotkonlinna

text: Luoteis-kaakkosuuntainen Kotkonharju, joka sijaitsee Hauhon kirkolta kilometrin luoteeseen, on sivuiltansa erittäin jyrkkä ja sen rinteillä on kivinen valli, joka on noin 50 metriä pitkä, 1,5–2 metriä leveä ja metrin korkea. Aidan tarkoitus on epäselvä eikä sitä ole onnistuttu ajoittamaan.


title: Kotkonlinna

text: Vaikka Hjalman Appelgren kertoo linnasta kirjassaan, ei hän mainitse tarkastaneensa kohdetta. Sen sijaan Oiva Keskitalo kävi vuosina 1945 ja 1952 tarkastamassa kohteen ja samoin Jyri Saukkonen vuonna 1983.


title: Kotkonlinna

text: Hjalman Appelgren kertoo "Suomen muinaislinnat" -teoksessaan 1800-luvun lopussa toisen käden tietona, että harjulla oli ympyränmuotoinen "kivijaama". Mäellä on poltettu historian saatossa myös helavalkeita. Appelgren kertoo myös, että niin sanottu Hauhon komppania on viimeistään vuonna 1864 käyttänyt harjua leiri- ja harjoituspaikkanaan. Sotamiesten on kerrottu silloin vieritelleen paljon kiviä alas harjulta.


title: Zhangye

text: Zhangye () on prefektuuritason kaupunki Kiinan Gansun maakunnan keskilänsiosassa. Kaupungin pinta-ala on 39 437 neliökilometriä ja väkiluku noin 1,2 miljoonaa (2010). Kaupungin keskusta sijaitsee linnuntietä noin 440 kilometriä maakunnan pääkaupunki Lanzhousta luoteeseen.


title: Zhangye

text: Kaupunki tunnettiin aikoinaan myös nimenä Ganzhou (eri paikka kuin samanniminen kaupunki Jiangxin maakunnassa). Nimi säilytetään kaupungin hallintopaikkana olevan Ganzhoun kaupunkipiirin nimessä. Maakunnan nimi "Gansu" on yhdyssana kahden kaupungin nimistä: Ganzhou ja Suzhou (nykyään Jiuquan). Marco Polon matkat -kirjassa kaupungin nimen muoto on "Campichu". Mannerheimin matkapäiväkirjan suomennoksessa paikannimen muoto on Kanchou. Hän kävi täällä ja lähiseudulla Aasian matkallaan 19.12.1907 - 6.1.1908.


title: Zhangye

text: Piirikuntatasolla Zhangye jaetaan yhteen kaupunkipiiriin, neljään piirikuntaan ja yhteen autonomiseen piirikuntaan.


Duodecim-seuran kirjasia tarttumataudeista on Duodecim-seuran vuosina 1894–1912 julkaisemia muutaman sivun laajuisia lehtisiä tärkeimmistä tartuntataudeista.


title: Kaarle F. Rinne

text: Kaarle Fredrik Rinne (14. kesäkuuta 1863 Huittinen – 22. kesäkuuta 1923 Sääksmäki) oli suomalainen filosofian maisteri, tilanomistaja ja kirjallisuuden suomentaja.


title: Kaarle F. Rinne

text: Rinteen vanhemmat olivat talollinen Fredrik Jutikkala, ent. Takkula ja Justina Serafia Birkman-Tavela. Hän pääsi ylioppilaaksi 1882 Hämeenlinnan normaalilyseosta ja opiskeli Helsingin yliopistossa valmistuen filosofian kandidaatiksi 1887 ja filosofian maisteriksi 1890. Rinteen isä Fredrik Jutikkala osti vuonna 1872 pakkohuutokaupassa Jutikkalan kartanon Sääksmäeltä ja Rinne omisti kartanon isänsä jälkeen vuodesta 1898 alkaen toimittuaan sitä ennen suomen kielen opettajana helsinkiläisissä oppikouluissa.


title: Kaarle F. Rinne

text: Kaarle F. Rinne oli naimisissa vuodesta 1893 opettaja Hilma Maria Hagelbergin (1869–1948) kanssa. Heidän poikiaan olivat Jutikkalan kartanon isänsä jälkeen 1923–1979 omistanut lakitieteen kandidaatti Ossian Rinne ja historiantutkija, akateemikko Eino Jutikkala (vuoteen 1931 Rinne). Tytär Elsa Maria Rinne oli naimisissa kirjallisuudentutkija J. V. Lehtosen kanssa.


title: Teille vai meille?

text: Teille vai meille? on punkyhtye Ripsipiirakan toinen studioalbumi, joka julkaistiin vuonna 2004 levymerkillä Universal Music. Se nousi Suomen virallisen listan sijalle 7.


title: Omo Osaghae

text: Omoghan "Omo" Osaghae (s. 18. toukokuuta 1988 Lubbock, Texas) on yhdysvaltalainen pika-aitajuoksija. Osaghae kilpailee pääosin 110 metrin aitajuoksussa.


title: Omo Osaghae

text: Osaghae saavutti kultaa vuoden 2014 sisäratojen MM-kilpailuista Sopotista omalla ennätysajallaan 7,45.


title: Omo Osaghae

text: Ulkoradoilla


title: Omo Osaghae

text: Sisäradoilla


title: Oleg Kagan

text: Oleg Moisejevitš Kagan (, 22. marraskuuta 1946 Južno-Sahalinsk, Neuvostoliitto – 15. heinäkuuta 1990 München, Saksa) oli neuvostoliittolainen viulutaiteilija, joka voitti joulukuussa 1965 ensimmäisen Jean Sibelius -viulukilpailun ja teki sitten kansainvälisen uran. Hänet tunnettiin erityisesti kamarimusiikkiyhteistyöstään pianistien Svjatoslav Richter, Vasili Lobanov ja Elisabeth Leonskaja sekä sellisti Natalia Gutmanin kanssa. Leonskaja oli Kaganin ensimmäinen vaimo, Gutman toinen. Kagan kuoli 43 vuoden iässä syöpään.


title: Oleg Kagan

text: Sahalinin alueella Venäjän Kaukoidässä 1946 lääkäriperheeseen syntynyt Oleg Kagan kävi koulunsa Latvian Riiassa, jonne perhe muutti 1953. Hän aloitti kahdeksanvuotiaana opinnot Riian konservatoriossa Joachim Braunin johdolla ja siirtyi viiden vuoden kuluttua Moskovaan Boris Kuznetsovin oppilaaksi. Kagan voitti 1965 Sibelius-kilpailun Helsingissä ja 1968 kansainvälisen Johann Sebastian Bach -kilpailun Itä-Saksan Leipzigissa. Vuoden 1969 Tšaikovski-kilpailuissa hän sijoittui toiseksi. Kuznetsovin kuoltua Kagan siirtyi David Oistrahin oppilaaksi ja aloitti 1968 kamarimusiikkiyhteistyön Svjatoslav Richterin kanssa.


title: Oleg Kagan

text: Oleg Kagan perusti toisen vaimonsa Natalia Gutmanin kanssa eteläbaijerilaiseen Kreuth am Tegernseen kaupunkiin musiikkifestivaalin, jolla hän teki viimeiset esiintymisensä vain kolme päivää ennen menehtymistään nopeasti edenneeseen syöpään kesällä 1990.


title: Oleg Kagan

text: Säveltäjät Alfred Schnittke, Tigran Mansurian ja Vasili Lobanov ovat omistaneet sävellyksiä Oleg Kaganille.


title: Vähä Petäjäjärvi (Ylöjärvi)

text: Vähä Petäjäjärvi on Pirkanmaalla Ylöjärvellä Länsi-Aureella sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Vähä Petäjäjärvi on osa Vahojärven-Aurejoen aluetta.


title: Vähä Petäjäjärvi (Ylöjärvi)

text: Järven pituus on 550 metriä, leveys 300 metriä ja sen pinta-ala on 9,1 hehtaaria. Se sijaitsee Aurejärven etelä- ja Petäjäjärven itäpuolella. Ympäristö on loivasti kumpuilevaa maastoa, jossa ei ole sanottavasti soita. Järveen laskee neljä lyhyttä metsäojaa, joista yksi tulee Seitsemisharjun ja Sikomäen suunnalta. Järven oma laskuoja lähtee länsirannalta ja laskee 350 metrin pituisena Petäjäjärven Talaanlahden suuhun. Veden laskennallinen viipumä on 77 vuorokautta, mikä on suomalaisissa järvissä keskimääräisesti nopeaa. Rantaviivan pituus on 1,4 kilometriä. Järven lähiympäristössä sijaitsee vain yksi maatila, mutta rantaan on rakennettu kaksi vapaa-ajan asuntoa. Niille johtaa tiet pohjoiselta seututieltä 332.


title: Vähä Petäjäjärvi (Ylöjärvi)

text: Vähä Petäjäjärven vedenlaatua on tutkittu vuosina 1990 ja 2002. Sen vesi on kirkasta, ruskean väriistä ja sen humuspitoisuus on korkea. Vesi on hapanta, koska valuma-alueella on runsaasti soita ja metsää. Järven puskurikyky happamoitumista vastaan on välttävä. Veden ravinnepitoisuudet ovat luonnontasoa korkeampia. Fosforin pitoisuudet ovat reheville järville luontainen ja myös typen pitoisuudet ovat hieman koholla. Happitilanne oli tutkittuina ajankohtina hyvä. Ne eivät kerro järven tilaa lämpötilakerrostuneen tilanteen loppuvaiheessa, missä hapen pitoisuudet yleensä laskevat alusvedessä alhaisiksi. Talvisin hapen kuluminen on todennäköisesti voimakasta, koska humusta on runsaasti ja ravinnepitoisuudet ovat koholla. Kesäisin happipitoisuudet eivät laske kovin alas, koska järvi on matala. Vähä Petäjäjärvi soveltuu virkistyskäyttöön tyydyttävästi.


title: William Beveridge

text: William Henry Beveridge (5. maaliskuuta 1879 Rangpur, Intia – 16. maaliskuuta 1963 Oxford, Englanti) oli brittiläinen taloustieteilijä ja yhteiskunnallinen uudistaja.


title: William Beveridge

text: Baveridge vaikutti Britannian toisen maailmansodan jälkeisen hyvinvointivaltion kehitykseen. Hänet tunnetaan erityisesti niin sanotusta Beveridge Reportista ("Social Insurance and Allied Services", 1942).


title: William Beveridge

text: Beveridge syntyi Intiassa isänsä työskennellessä siellä virkamiehenä. Hän opiskeli Oxfordin yliopiston Balliol Collegessa. Beveridge oli kiinnostunut erityisesti työttömyyden syistä ja vähentämisestä.


title: William Beveridge

text: 1900-luvun alussa Beveridge tutustui Winston Churchilliin, joka kutsui hänet Board of Traden neuvonantajaksi. Vuosina 1919–1937 Beveridge johti London School of Economicsia (LSE), kunnes hänet valittiin Oxfordin yliopiston University Collegen rehtoriksi.


title: William Beveridge

text: Vuonna 1919 Beveridge aateloitiin ja vuonna 1946 hän sai paronin arvon (1st Baron Beveridge).


title: Blues är allt jag har

text: Blues är allt jag har on ruotsalaisen blueskitaristi-laulajan Rolf Wikströmin neljästoista albumi, joka julkaistiin vuonna 1992 levymerkillä MNW.


title: Blues är allt jag har

text: Kaikki kappaleet kirjoittanut Rolf Wikström, ellei toisin mainita.


title: Swamp Thing (videopeli)

text: Swamp Thing on samanimiseen animaatiosarjaan perustuva tasohyppelyvideopeli NES:lle ja Game Boylle. THQ julkaisi pelin joulukuussa 1992.


title: USS Conestoga (AT-54)

text: USS Conestoga eli S.P. 1128 (runkonumero AT-54) oli Yhdysvaltain laivaston hinaaja.


title: USS Conestoga (AT-54)

text: Aluksen valmisti Maryland Steel Company Sparrow Pointista Maryladistä vuonna 1904. Laivasto lunasti aluksen 14. syyskuuta 1917 Philadelphia and Reading Transportation Lineltä. Aluksesta oli tarkoitus tehdä hinaaja ja miinanraivaaja ja sen tunnukseksi merkittiin S.P. 1128. Alus otettiin palvelukseen 10. marraskuuta päällikkönään luutnantti Carl Olsen.


title: USS Conestoga (AT-54)

text: Alus liitettiin sukellusvenejoukkoihin ja se varustettiin Philadelphiassa toimimaan kaukaisissa tukikohdissa. Alus hinasi aluksia pitkin Atlantin rannikkoa, kuljetti tarvikkeita ja aseita, suojasi saattueita Bermudalle ja Azoreille sekä toimi yhdessä Azoreille sijoitettujen partioalusten kanssa. Ensimmäisen maailmansodan päätyttyä alus sijoitettiin Azoreilla olevaan laivastotukikohta numero 13:een, missä se hinasi liikuntakyvyttömiä aluksia ja suojasi saattueita. Alus saapui New Yorkiin 26. syyskuuta 1919.


title: USS Conestoga (AT-54)

text: Alus sijoitettiin satamahinaajaksi 5. laivastoalueelle Norfolkiin Virginiaan ja se luokiteltiin virallisesti laivaston hinaajaksi tunnuksella AT-54 17. heinäkuuta 1920, kun laivastossa otettiin käyttöön runkonumerot kaikilla aluksilla.


title: USS Conestoga (AT-54)

text: Alus määrättiin Tutullaan Yhdysvaltain Samoalle tukikohta-alukseksi ja sen seurauksena "Conestogalle" tehtiin muutostöitä Norfolkissa. Alus lähti Hampton Roadsista 18. marraskuuta 1920 hinaten laivaston hiiliproomua "YC-468". Alus saapui 7. tammikuuta 1921 San Diegoon, mistä se jatkoi edelleen Mare Islandille. Alus siirrettiin telakalle 17. helmikuuta.


title: USS Conestoga (AT-54)

text: Alus lähti 25. maaliskuuta 1921 Mare Islandilta Samoalle päällikkönään luutnantti Ernest L. Jones ja miehistönään kolme aliupseeria ja 52 miehistönjäsentä. Alus hinasi hiiliproomua "YC-478". Alus ei koskaan päässyt määränpäähänsä. Höyrylaiva "Senator" löysi 17. toukokuuta ajalehtivan veneen, jonka keulassa oli pronssinen C-kirjain noin 650 merimailia länteen Manzanillosta ja 30 merimailia Clarionin saaresta. Venettä ei voitu yhdistää kadonneeseen alukseen. Laajoista etsinnöistä huolimatta aluksesta tai sen miehistöstä ei löytynyt jälkeäkään. Alus todettiin tuhoutuneeksi 30. kesäkuuta.


title: USS Conestoga (AT-54)

text: Alus löytyi jo vuonna 2009 noin 35 kilometriä San Franciscon länsipuolelta merenpohjasta. NOAA:n tutkimukset vuonna 2014 käynnistämät tutkimukset varmistivat, että hylky on "USS Conestoga".


title: Piet Keizer

text: Petrus Johannes ”Piet” Keizer (14. kesäkuuta 1943 Amsterdam – 10. helmikuuta 2017) oli alankomaalainen jalkapalloilija. Pelipaikaltaan vasenjalkainen Keizer oli vasen laitahyökkääjä.


title: Piet Keizer

text: Keizer edusti koko ammattilaisuransa, vuodet 1961–1974, kasvattajaseuraansa Ajaxia. Hän saavutti seuran paidassa muun muassa kuusi Eredivisien mestaruutta, kolme Euroopan cupin voittoa ja yhden Intercontinental Cupin voiton. Keizer pelasi Ajaxin paidassa Eredivisiessä yhteensä 365 ottelua onnistuen maalinteossa 146 kertaa. Euroopan cupissa pelaamassaan 43 ottelussa hän teki 12 maalia. Keizer lopetti uransa vuonna 1974.


title: Piet Keizer

text: Alankomaiden jalkapallomaajoukkueessa Keizer debytoi vuonna 1962. Hän edusti maataan 34 ottelussa tehden niissä 11 maalia ja oli mukana myös saavuttamassa hopeaa vuoden 1974 MM-kilpailuissa pelaten turnauksessa yhdessä ottelussa.


title: Piet Keizer

text: Keizer muodosti Johan Cruijffin ja Johnny Repin kanssa menestyksekkään hyökkäystrion sekä Ajaxissa että Alankomaiden maajoukkueessa.


title: Piet Keizer

text: Keizer kuoli keuhkosyöpään 73-vuotiaana 10. helmikuuta 2017.


title: Piet Keizer

text: Seurajoukkuetasolla


title: Piet Keizer

text: Maajoukkuetasolla


title: Louise Dresser

text: Louise Dresser (17. lokakuuta 1878 Evansville, Indiana – 24. huhtikuuta 1965 Woodland Hills, Kalifornia) oli yhdysvaltalainen näyttelijä. Hän oli ehdolla Oscar-palkintoon kaikkien aikojen ensimmäisessä Oscar-gaalassa roolistaan elokuvassa "A Ship Comes In".


title: Picigin

text: Picigin on perinteinen pallopeli Splitistä, Kroatiasta. Lajia pelataan rannoilla matalassa vedessä. Pelin tarkoituksena on pitää palloa (kroat. "balun") ilmassa niin kauan kuin mahdollista.


title: Picigin

text: Peli kehittyi Bačvicen hiekkarannalla Splitissä. Ensimmäistä kertaa peliä pelattiin vuonna 1908, kun joukko kroatialaisia opiskelijoita Prahasta eivät pystyneet pelaamaan vesipalloa Bačvicen matalassa vedessä, joten he kehittivät uuden lajin. Monien paikallisten mielestä Bačvice on ainoa paikka maailmassa, jossa voi pelata perinteistä piciginiä.


title: Picigin

text: Picigin on pääasiassa amatöörilaji, mutta vuodesta 2005 lähtien on järjestetty myös piciginin maailmanmestaruuskilpailuja Bačvicessä. Pelin tarkoituksena on pitää palloa ilmassa mahdollisimman kauan lyöden palloa kämmenillä. Piciginissä käytetty pallo, "balun", on yleensä tehty tennispallosta kuorimalla sen pääliosa irti. Lajissa ei ole määritelty tarkkaan pelaajien lukumäärää, mutta yleensä se on viisi. Kaksi pelaajaa viidestä ei juuri liiku ("sidruni") ja loput kolme ovat juoksijoita ("trkači"). Piciginille ominaista ovat näyttävät heittäytymiset veteen pallon saamiseksi. Piciginiä täytyy pelata hiekka-alustalla, matalassa vedessä, muuten pelaajat satuttaisivat itsensä helposti. Pelissä ei varsinaisesti ole lopputulosta, koska siinä ei lasketa pisteitä, eikä voittajia tai häviäjiä ole. Maailmanmestaruuskisoissa voittaja määräytyy koko ryhmän taiteellisen vaikutelman perusteella.


title: Picigin

text: Uskotaan laajasti, että ainoa asianmukainen vaate peliin ovat tiukat speedo-malliset uimahousut. Piciginiä pelataan vuoden ympäri (useimmin kuitenkin kesällä) Splitissä. Pitkäkestoinen traditio on myös pelata piciginiä uudenvuodenpäivänä olosuhteista huolimatta, vaikka tällöin meren lämpötila on harvoin yli 10 celsiusasteen.


title: Murikit (kasvisuku)

text: Murikit ("Byrsonima") on amerikkalaisten puuvartisten kasvien suku.


title: Murikit (kasvisuku)

text: Siihen kuuluu puita, pensaita ja varpuja, joita tavataan etenkin Etelä-Amerikassa, mutta myös Keski-Amerikassa ja Pohjois-Amerikan eteläosissa. Joitakin suvun lajeja on käytetty kansanlääkinnässä rohdoskasveina vatsa- ja iho-oireiden sekä astman hoitoon. Niissä on fenoleita, jotka toimivat antioksidantteina.


title: GAC Group

text: GAC Group (täydellisemmin Guangzhou Automobile Group Co., Ltd.; ) on vuonna 1997 perustettu kiinalainen autoteollisuuden holdingyhtiö. Tytäryhtiöineen se suunnittelee, valmistaa ja myy henklöautoja, raskaita ajoneuvoja (kuorma-, linja- ja erikoisautoja), moottoripyöriä, mopoja, ajoneuvojen moottoreita ja muita osia. Yhtiö palvelee myös ajoneuvorahoituksessa, -leasingissä, -vakuutuksissa oheistuotteineen ja huoltotoiminnassa sekä sijoittaa kiinteistöihin. Yhtiö osallistuu ajoneuvojen ja niiden osien maahantuontiin ja maastavientiin, ajoneuvojen purkutoimintaan, teräskauppaan ja kaupan logistiikkaan. Vuonna 2012 konserni valmisti 712 200 autoa. Vuonna 2015 konsernin myynti oli noussut jo 1,27 miljoonaan autoon.


title: GAC Group

text: Teollisuuskonserni on yhtiömuodoltaan julkinen osakeyhtiö. Sitä tuli pörssiyhtiö kesäkuussa 2005. Yhtiön osake noteerataan sekä HKSE (2238) että Shanghain pörssissä (601238). Vuonna 2015 GAC Group ylsi maailman suurimpia pörssiyhtiöitä vertailevalla Forbes Global 2000 -yrityslistalla sijalle 1564. Yhtiön markkina-arvoksi arvioitiin tuolloin 9,5 miljardia Yhdysvaltain dollaria. Sillä oli töissä 45 819 henkeä ja myynnin arvo oli 3,5 miljardia USD (2014, nousua edellisvuodesta). Liikevaihto ei ollut vielä lähelläkään kuutta vuotta aiempaa, yli kaksi kertaa korkeampaa tasoa. GAC Group on Kiinan valtion ohjauksessa oleva valtionyhtiö ja osa laajaa valtionkonserni GAIG Stock Co., Ltd:ia (aiempi "Guangzhou Automobile Industry Group").


title: GAC Group

text: GAC Groupilla on useita suuria yhteis- ja tytäryrityksiä. Näistä mainittakoon esimerkiksi GAC Motor, GAC Changfeng, GAC Gonow, GAC Honda (Guangzhou Honda Automobile Co., Ltd.), Honda Motor (China) Co., Ltd., GAC Nissan, GAC Toyota (Guangzhou Toyota Motor Co., Ltd.), Guangqi Toyota Engine Co., Ltd., GAC Fiat Chrysler ja GAC Mitsubishi sekä Guangzhou Denway Bus Co., Ltd., Guangzhou Yangcheng Automobile Co. ja Ltd., Guangqi Hino Motor Co., Ltd.


title: GAC Group

text: Konsernin Kiinassa valmistamia automerkkejä ovat Changfeng Liebao, Fiat, GAC, Gonow, Honda, Mitsubishi, Toyota, Trumpchi. GAC Groupin yksittäisistä automalleista tammi–helmikuun 2016 myydyimpiin kuului "Trumpchi GS4" -kaupunkimaasturi, joka ylsi tammikuussa 2016 Kiinan 10. myydyimmäksi henkilöautoksi yli 30 000 kappaleen myynnillään.


title: Voistion kartano

text: Voistion kartano on entinen ratsutila eli rustholli Hollolassa. Hämeen viljelyseudulla sijaitsevan kartanon maisemaa hallitsevat tasankomaiset viljelmät. Ensimmäinen kirjallinen maininta Voistion kylästä on 1390-luvulta.


title: Voistion kartano

text: Kartanon kantatila oli nimeltään Köykkä ja siihen yhdistettiin 1550-luvulla toinen tila. Näistä muodostettiin rälssitila, joka sai 1592 verovapauden. Myöhemmin Voistion tilasta tuli ratsutila. Tilanomistajat olivat upseereita aina 1800-luvun loppupuoliskolle asti. He kuuluivat muun muassa Antenflycht, Löfving, Toll, Uggla, Sederholm, Palmfelt ja Finne sukuihin. Omistajana on ollut myös Suomen Hypoteekkiyhdistys ja vuodesta 1924 tila oli T. Heikkisen omistuksessa. Tilan omisti 1960-luvulla Lauri Heikkinen. Tilan kokonaispinta-ala oli 1930-luvulla 910 hehtaaria, josta 287 hehtaaria oli viljelymaata. Pinta-ala kuitenkin väheni niin, että 1960-luvulla kokonaispinta-ala oli enää 530 hehtaaria ja siitä 136 hehtaaria viljeltyä.


title: Voistion kartano

text: Kartanon puisto on istutettu 1800-luvun alkupuolella ja uudempaa kartanoarkkitehtuuria edustava päärakennus on vuodelta 1940. Kaksikerroksisen, funktionalismia joidenkin tyylipiirteiden esikuvana käyttäneen päärakennuksen on suunnitellut arkkitehti Einari Teräsvirta. Kivisen rakennuksen ulkoseinät on rapattu valkoiseksi. Pihapiirissä sijaitsee myös tiilinen talli, jonka on suunnitellut arkkitehti Väinö Vähäkallio, väentupa ja navetta. Tallirakennus on vuodelta 1922 ja navetta vuodelta 1889. Tilalla on toiminut myös jalostussikala.


title: Difenyylielohopea

text: Difenyylielohopea (CHHg) on elohopean organometalliyhdisteisiin kuuluva orgaaninen yhdiste. Yhdistettä voidaan käyttää orgaanisen kemian synteeseissä muun muassa muiden organometalliyhdisteiden valmistamiseen.


title: Difenyylielohopea

text: Huoneenlämpötilassa difenyylielohopea on valkoista kiteistä ainetta. Yhdiste on veteen liukenematonta, mutta liukenee eräisiin orgaanisiin liuottimiin kuten dietyylieetteriin ja kloroformiin. Difenyylielohopea on hyvin myrkyllistä ja ärsyttää ihoa, silmiä ja hengitysteitä ja imeytyy helposti elimistöön ihon läpi. Hengitettynä yhdiste voi olla tappava, koska se voi aiheuttaa kemiallisen keuhkokuumeen tai keuhkotulehduksen.


title: Difenyylielohopea

text: Difenyylielohopeaa voidaan valmistaa fenyylimagnesiumbromidin ja elohopeasuolan välisellä reaktiolla, bromibentseenin ja natriumin elohopea-amalgaamin välisellä reaktiolla, elohopeasuolojen reagoidessa fenyyliboronihapon kanssa ja pelkistämällä fenyylielohopeahalideja hydratsiinilla.


title: Difenyylielohopea

text: Difenyylielohopeaa voidaan käyttää mietona fenyloivana reagenssina. Se reagoi useiden metalliyhdisteiden esimerkiksi litiumyhdisteiden kanssa transmetallointireaktiolla muodostaen uusia organometalliyhdisteitä. Se reagoi myös eräiden epämetalliyhdisteiden esimerkiksi booriyhdisteiden kanssa.


title: Ota mut

text: Ota mut on punk rock -yhtye Ripsipiirakan EP-levy, joka julkaistiin vuonna 2003 levymerkillä Universal Music. Se nousi Suomen virallisen singlelistan sijalle 1, jolla se vietti neljä viikkoa.


title: Tigran Mansurjan

text: Tigran Mansurjan (s. 27. tammikuuta 1939 Beirut, Libanon) on armenialainen taide- ja elokuvamusiikin säveltäjä sekä pianisti. Häntä pidetään yhtenä Armenian tärkeimmistä nykysäveltäjistä, ja hänen tuotantoaan on levytetty paljon Melodija- ja ECM-levymerkeille.


title: Tigran Mansurjan

text:
Mansurjan on säveltänyt musiikin Sergei Paradžanovin elokuvaan "Granaattiomenan väri" (Sayat Nova, 1969). Hänen muita elokuvasävellystöitään ovat Genrih Maljanin
"Korvapuusti" (myös nimellä "Pala sinistä taivasta", Ktor me yerkinq / Poshtshetshina, 1980), Albert Mkrttshjanin "Lapsuutemme tango" (Mer mankutyan tangon, 1984) ja Hamlet Sarkissianin "Camera Obscura" (2003).


title: Tigran Mansurjan

text: Mansurjanin kaksoiskonsertto viululle ja sellolle (1978) on omistettu viulisti Oleg Kaganille ja tämän vaimolle, sellisti Natalia Gutmanille. Vuonna 2011 valmistunut "Romance" on omistettu viulisti Patricia Kopatšinskajalle ja seuraavana vuonna valmistunut "Quasi Parlando" sellisti Anja Lechnerille.


title: Tigran Mansurjan

text: Musiikkitoimittaja Kare Eskola kuvaa Mansurjanin sävellyksiä lineaarisiksi, tunteikkaiksi ja ekspressiiviksi. Musiikki on hänestä parhaimmillaan selväpiirteisen graafista, toisaalta pahimmillaan ahdistavan harmaasävyistä.


title: Cheerleader-skandaali

text: Cheerleader-skandaali ("Fab Five: The Texas Cheerleader Scandal") on yhdysvaltalainen draamaelokuva vuodelta 2008. Televisioelokuva perustuu teksasilaisen McKinneyn koulun tositapahtumiin, jotka tulivat julkisuuteen vuonna 2006. Cheerleadingia harrastava tyttöporukka rikkoi koulun sääntöjä, mutta koulun henkilökunta ja vanhemmat olivat haluttomia puuttumaan toimintaan.


title: Cheerleader-skandaali

text: Elokuva ensiesitettiin amerikkalaisella Lifetime-televisiokanavalla 2. elokuuta 2008. Suomen televisiossa elokuva esitettiin ensimmäisen kerran Subilla 17. marraskuuta 2012.


title: Cheerleader-skandaali

text: Viisi lukion cheerleaderia, joista yksi on rehtorin tytär, rikkovat koulun sääntöjä. Koulun henkilökunta ja heidän vanhempansa eivät kuitenkaan kykene puuttumaan asiaan vaan katsovat ”Fab Fiven” huonoa käytöstä sormien läpi. Tyttöjen uusi cheerleader-valmentaja Emma yrittää saada heidät kuriin mutta kohtaa vastustusta niin koulun henkilökunnasta, vanhemmilta kuin tytöiltäkin.


title: Johan Ludvig Snellman

text: Johan Ludvig Snellman (14. maaliskuuta 1850 Helsinki – 15. marraskuuta 1909 Espoo) oli suomalainen Suomen senaatin esittelijäsihteeri ja valtiopäivämies.


title: Johan Ludvig Snellman

text: Snellmanin vanhemmat olivat senaattori, kanslianeuvos Johan Wilhelm Snellman ja Johanna Lovisa Wennberg. Hän pääsi ylioppilaaksi 1869 Helsingin ruotsalaisesta normaalikoulusta ja opiskeli Helsingin yliopistossa valmistuen filosofian kandidaatiksi ja maisteriksi 1873 sekä molempien oikeuksien kandidaatiksi 1879. Snellman sai varatuomarin arvon 1881.


title: Johan Ludvig Snellman

text: Snellman toimi Suomen senaatin kulkulaitostoimituskunnan esittelijäsihteerinä vuodesta 1897 alkaen. Snellman oli myös aatelissäädyn edustajana säätyvaltiopäivillä.


title: Johan Ludvig Snellman

text: Johan Ludvig Snellman oli naimisissa 1881–1883 Julia Evelina Charlotta Lagin (1858–1883) kanssa ja vuodesta 1889 Nanny Maria Montinin (s. 1862) kanssa. Hänen lapsiaan toisesta avioliitosta olivat taidemaalari Eero Snellman ja filosofian maisteri, kirjailija Clara Snellman-Borenius.


title: Daybreak

text: Daybreak voi tarkoittaa ainakin seuraavia:


title: Clara Snellman-Borenius

text: Clara Maria Snellman-Borenius (7. toukokuuta 1895 Helsinki – 7. lokakuuta 1990) oli suomalainen filosofian maisteri, kirjailija ja suomentaja.


title: Clara Snellman-Borenius

text: Snellman-Boreniuksen vanhemmat olivat senaatin esittelijäsihteeri Johan Ludvig Snellman ja Nanny Montin. Hänen veljensä oli taidemaalari Eero Snellman.